text:
Biyano na mituna ya Biblia
Biblia ezali mpenza Liloba ya Nzambe?
Okolinga ete Liloba ya Nzambe ekesana na eloko mosusu nyonso, mpe Biblia ezali mpenza bongo. Bamiliare ya Biblia esili konyatama mpe kobongolama na minɔkɔ ebele. Bwanya oyo ezali na Biblia ezali na nguya ya kosala ete moto mabe akóma moto malamu.—Tángá 1 Batesaloniki 2:13; 2 Timote 3:16.
Toyebi ete Biblia eutá na Nzambe mpo elobelaka avenire polelepolele. Moto moko te akoki kosala bongo na mayele na ye moko. Tózwa ndakisa ya mokanda ya Yisaya. Bamonaki kopi na yango oyo ekomamaki siɛklɛ koleka moko liboso Yesu abotama na mobenga moko pene ya Mbu Ekufá. Elobaki ete bato bakofanda lisusu te na engumba ya Babilone. Yango ekokisamaki bambula mingi liboso nsima ya mosala ya Yesu awa na mabele.—Tángá Yisaya 13:19, 20; 2 Petro 1:20, 21.
Biblia ekomamaki ndenge nini?
Biblia ekomamaki na boumeli ya bambula koleka 1 600. Bato soki 40 oyo bakomaki yango balandaki motó ya likambo kaka moko kozanga ete makanisi na bango ekesana. Ndenge nini yango ekokaki kosalema? Nzambe akambaki mosala na bango ya kokoma.—Tángá 2 Samwele 23:2.
Na bantango mosusu Nzambe azalaki koloba na bakomi ya Biblia na nzela ya baanzelu, bimonaneli to bandɔtɔ. Mbala mingi, Nzambe azalaki kopesa bakomi yango makanisi na ye mpe bango bazalaki kopona maloba oyo bakosalela mpo na kopesa nsango ya Nzambe.—Tángá Emoniseli 1:1; 21:3-5.


c: text/html

text:
BOMOI YA BAKRISTO
Pesá bango formasyo básalela Yehova ntango nyonso
Emonani ete basakoli ya sika oyo bazwaka formasyo na ebandeli mpenza basakolaka na molende, mpe mbala mingi bakómaka basakoli ya malamu mpenza. (Mas 22:6; Flp 3:16) Talá mwa makanisi etali ndenge okoki kosalisa moyekoli akóma na momesano malamu na mosala ya kosakola:
Ntango kaka moyekoli na yo andimami lokola mosakoli oyo azwi naino batisimo te, bandá kopesa ye formasyo. (km 8/15 1) Monisá ye ntina ya kotya mosala ya kosakola na programɛ na ye ya pɔsɔ. (Flp 1:10) Zalá na makanisi malamu ntango ozali kolobela bato ya teritware. (Flp 4:8) Lendisá ye asakolaka elongo na mokɛngɛli ya etuluku mpe basakoli mosusu mpo akóma na makoki ya kosakola.—Mas 1:5; km 10/12 6 par. 3
Nsima ya batisimo ya moyekoli na yo, kotika te kolendisa ye mpe kopesa ye formasyo na mosala ya kosakola, mingimingi soki asilisi naino te koyekola buku “Bolingo ya Nzambe.”—km 12/13 7
Ntango ozali kosakola elongo na mosakoli ya sika, salelá lisolo moko ya pɛtɛɛ. Soki asilisi lisolo na ye, pesá ye longonya. Pesá ye makanisi oyo ekosalisa ye abongisa yango malamu lisusu.—km 5/10 7

robotstxt: allowed

filter: keep


text:
Maloba ya ebandeli ya Eteni 3
Bambula nsima ya Mpela, Biblia elobeli mwa bato oyo basalelaki Yehova. Kati na bango ezalaki Abrahama, oyo abengamaki moninga ya Yehova. Mpo na nini abengamaki moninga ya Yehova? Soki ozali moboti, salisá mwana na yo amona ete Yehova atyelaka ye mpenza likebi mpe alingaka kosalisa ye. Lokola Abrahama mpe bato mosusu ya sembo, na ndakisa Lota mpe Yakobo, tokoki kosɛnga Yehova asalisa biso. Tokoki kondima ete Yehova akosala likambo nyonso oyo alaki.
NA ETENI OYO
Ndako molai ya Babele
Bato mosusu babandaki kotonga engumba moko mpe ndako molai oyo ekokende tii na likoló. Mpo na nini Nzambe asalaki na mbala moko ete bábanda koloba minɔkɔ ekeseni?
Abrahama ná Sara batosaki Nzambe
Mpo na nini Abrahama ná Sara batikaki engumba na bango mpo na kokende koyengayenga na mokili ya Kanana?
Nsukansuka babotaki mwana!
Ndenge nini Nzambe akokokisa likambo oyo ayebisaki Abrahama? Mwana nini ya Abrahama alingaki kokokisa likambo yango, Yisaka to Yishimaele?
Kanisá mwasi ya Lota
Nzambe atindaki mbula ya mɔtɔ mpe ya sufulu na Sodoma mpe Gomora. Mpo na nini abebisaki bingumba yango? Mpo na nini tosengeli kokanisa mwasi ya Lota?
Kondima na ye emekamaki
Nzambe ayebisaki Abrahama: ‘Nabondeli yo, zwá mwana na yo ya mobali kaka moko mpe pesá ye mbeka na ngomba moko na mokili ya Moria.’ Abrahama asalaki nini ntango kondima na ye emekamaki ndenge wana?
Yakobo azwaki libula
Yisaya ná Rebeka babotaki mapasa ya mibali. Lokola Esau azalaki mwana ya liboso, ye nde asengelaki kozwa lipamboli monene. Mpo na nini atɛkaki yango na saani ya supu ya lantiye?
Yakobo ná Esau bayokani
Ndenge nini Yakobo azwi lipamboli? Mpe asalaki nini mpo na koyokana na Esau?


text:
Lisakoli ya molongo ya makoki ya moto
Maloba ya yambo
Na botalaka ‘te kondima limemya ya bato nyonso ya molongo pe makoki ma bango oyo
ezali ndenge moko pe bakoki kopimela moto te ezali tina ya bonsomi, bosembo pe kimpa kati
ya molongo.Na botalaka ‘te komona pamba pe koboya kotosa esengeli ya moto ebatelama na
bokonzi ya bosembo po te, na sima yango, moto akoma na botombiki esongo na minyokoli te,
Na botalaka ‘te esengeli kolendisa boyokani na kati ya bikolo,
Na botalaka ‘te na kati ya Mokanda ya Mibeko ya Lisanga ya Bikolo ya Molongo, bato ya
molongo bayebisi lisusu lolenge bandimi maloki ya tina yo moto, limemya pe lokumu ya moto,
bokokani ya makoki ya basi pe mibali pe na botalaka ‘te bango bayebisi ‘te bazwi
mokano ya kobongisa ezaleli ya moto pe kosala ‘te moto azwa bomoi malamu penza na kati
ya bonsomi ya monene penza,
Na botalaka ‘te kozala bato nyonso na makanisi ndenge moko po na makoki pe bonsomi
yango, ezali na tina monene po ‘te oyo bakani elonga,
LIKITA MONENE
ezali koyebisa
LISAKOLI YA MOLONGO OYO YA MAKOKI YA MOTO
lokola eloko oyo bato pe bikolo nyonso balingi babwa, po te bato pe mangomba nyonso, na
bobatelaka tango nyonso Lisakoli yango na moteme, basala makasi na boteyi pe bokolisi
bwanya, po ‘te makoki pe bonsomi yango etosama pe basala ‘te bandima pe basalela yango
na bosolo penza na molongo mobimba, ezala na kati ya bato ya Bikolo ya Lisanga bango moko
to na kati ya ekolo pe molongo mobimba.
ETENI YA yambo (1)
Bato nyonso na mbotama bazali nzomi pe bakokani na limemya pe makoki. Bazali na mayele
pe base, geli kofanda na bondeko okati na bango.
ETENI YA 2
Moto nyonso azali na makoki pe bonsomi nyonso oyo elimbolami na kati ya Lisakoli oyo,
bokeseni ata moke te, na mambi matali loposo ya nzoto, bomwasi to bobali, lokota, lingomba
ya nzambe, makanisi ya politiki to ya ndenge mosusu, ekolo to longomba ya bato, bokulaka,
mbotama to makambo mosusu.
Epai mosusu, na botalaka eloko ya moto, epikisami kosala bokeseni na mambi matali
mibeko ya politiki, mibeko ya bosambisi to ya boyokani na mikili mosusu, ezala ekolo to
mabele ya nsomi to oyo eyangelemani na bauta, to oyo ezwi bonsomi ya sikisiki te.
ETENI YA 3
Moto nyonso azali na likoki ya kozala na bomoi, a kozala somi pe kozala motema sei na
bomoto na ye.
ETENI YA 4
Moto ata moke te asengeli kozala moumbu; boumbu pe boteki baumbu epikisami na ndenge
nyonso.
ETENI YA 5
Moto ata moke te asengeli konyokama pe kosalelama makambo ya bonyama pe oyo ezanga
bomoto na lokumu.
ETENI YA 6
Moto nyonso azali na likoki ‘te bayeba makoki na ye bipai nyonso.
ETENI YA 7
Bato nyonso bakokani liboso ya mobeko pe bazali na likoki ya kobatelama na mobeko se
ndenge moko. Banso bazali na likoki ya kobatelama se ndenge moko esongo na bikela nyonso
ya bokesenisi elongobani te na Lisakoli oyo pe esengo na bikela nyonso oyo ekobota
bokesenisi yango.
ETENI YA 8
Moto nyonso azali na likoki ya koluka lisalisi ya solo penza na liboso ya mangomba ya
bosambisi ya ekolo oyo ezali na bwanya esongo na bikela oyo ekotangola maloki ya tina
endimami na mibeko po na ye.
ETENI YA 9
Moto moko te akoki kokangama to kobengisama tina te.
ETENI YA 10
Moto nyonso azali na likoki ‘te likambo na ye lokola ya bato nyonso, essambisama na
bosembo pe na miso ya bato nyonso na esambiselo ya somi pe ya epai moko te, oyo ekozwa
mikano engebene na makoki pe masenginia ye to engebene na bosolo ya likambo ye afundami.
ETENI YA 11
- Moto nyonso oyo afundami na likambo azali naino maboko pembe tee tango bakotatola
engebene na mobeko, mabe ye asali, na libanza oyo ekosalama na miso ya bato nyonso, epai
wapi manso esengeli kosalama po te mofundami azwa na ye.
- Moto ata moko te asengeli kozwa etumbu po na makambo to botiki oyo, tango esalamaki,
ezalikaki naino mbeba te, engebene na mibeko ya ekolo to ya molongo. So lolenge yango,
bakoki te kopesa moto etumbu koleka oyo ezalaka kopesama na tango likambo esalamaki.
ETENI YA 12
Moto ata moko te akoki kokota pamba na makambo etali ezaleli, libota, ndako pe mikanda
ya ngana to pe kobebisa lokumu na ye. Moto nyonso azali na likoki ya kobatelama na mobeko
esongo na bikota-kota yango.
ETENI YA 13
- Moto nyonso azali na makoki ya kotambola ndenge alingi pe kopona esika ya kovanda kati
ya ekolo.
- Moto nyonso azali na makoki ya kotika ekolo nyonso ata ya ye moko po na kokenda na ekolo
mosusu; ye akoki pe kozonga na ekolo na ye.
ETENI YA 14
- Na liboso ya monyokoli, moto nyonso azali na likoki ya koluka pe kozwa esika ya kobomba
nzoto na bikolo mosusu.
- Likoki yango likopesama te na moto afundami na likambo ya makasi to na bikela oyo
elongombani te na mibeko ya Linsaga ya Bikolo ya Molongo.
ETENI YA 15
- Moto nyonso azali na likoki ya koyebana mosi-ekolo.
- Bakoki te kopimela moto likoki ya kozala mosi-ekolo to ya kokoma moto ya ekolo mosusu.
ETENI YA 16
- Soki mobu ya kobalana ekoki, mobali pe mwasi bakoki kokwelana pe kotonga libota pe
masimbisi ezala te na makambo etali loposo, ekolo to longomba ya nzambe. Bango bazali na
makoki se ndenge moko na makambo etali makwela, ezala tango ya makwela to tango ya
bokabwani.
- Libala ekoki kosalama se soki mwasi na mobali bango mei bandimi na motema moko.
- Libala ezali longomba ya tina po na bato pe ezali na likoki ya kobatelama na bato pe
Leta.
ETENI YA 17
- Moto nyonso azala ye moko to na kati ya lisanga, azali na likoki ya mokolo-ekolo.
- Bakoki ata moke te kopimela to kobotola moto eloko na ye soki tina ezali te.
ETENI YA 18
Moto nyonso azali na likoki, ya kozala na makanisi na ye, mayele na ye ya motema pe
lingomba na ye ya nzambe; likoki yango ekopesa ye ndingisa ya kopona lingomba ya nzambe to
kobongola makanisi na ye, ye moko to elongo na baninga, ezala na miso ya bato ya mei; na
boteyi, na bikela, na bokumisi nzambe pe milulu.
ETENI YA 19
Moto nyonso azali na likoki ya bokanisi pe bolobi; yango ekopesa ye ndingisa ya kozala
na bomo na motema te likolo ya makanisi na ye ndingisa ya koluka, kozwa pe kopanza
mayebisi na makanisi esika na esika, na ndenge alingi koyebisa yango.
ETENI YA 20
- Moto nyonso azali na likoki ya kozala na likita pe lingomba oyo ezali na kinya.
- Ekoki te kosengama na makasi te moto akota na lingomba.
ETENI YA 21
- Moto nyonso azali na likoki ya kotia maboko na bokambi misala ya ekolo na ye ezala ye
moko to na batoma ye moko aponi.
- Moto nyonso azali na likoki, lokola baninga nyonso ya kosala misala ya Leta.
- Bolingi yango esengeli komonana na maponi ya sembo oyo esengeli kosalama mbala na mbala,
na liponeli ya bato nyonso pe na boponi ya Lingomba to na ndenge mosusu ekokani na yango
pe ekosala ‘te bato bapona na bonsomi nyonso.
ETENI YA 22
Moto nyonso, lokola azali moko ya lingomba, azali na likoki ya kozwa lisalisi ya
esalelo-lisungi, oyo ezali na ndingisa ya kopesa moto makoki ya ye ya mosolo, ya bomoi pe
ezaleli, po na lokumu pe bokoli malamu ya bomoto na ye, na lisalisi ya bokasi ya ekolo pe
ya boyokani ya mikili na mikili, engebene na mwango pe bokulaka ya ekolo na ekolo.
ETENI YA 23
- Moto nyonso azali na likoki ya kozwa mosala, ya kopona mosala ye alingi, na ndenge ya
sembo elongobani na mosala, pe basengeli kobatela ya esongo na bosomele.
- Bato nyonso bazali na likoki, bokeseni ata te, ya kozwa lifuta ekokani po na mosala
ekokani.
- Moto nyonso akosala, azali na likoki ya kozwa lifuta ya sembo pe elongobani, oyo ekosala
te ye na libota na ye bazwa bomoi elongobani na lokumu ya moto, pe ekoki kobongisama
lisusu na ndenge nyonso ya bobateli bomoi.
- Moto nyonso azali na likoki ya kokela basendika elongo na baninga pe kokota na basendika
po na kokengela maloki na ye.
ETENI YA 24
Moto nyonso azali na likoki ya bopemisi pe bopemisi nzoto, mingi ya bozwui eleko ya
sembo ya boumeli na mosala pe na bozwi lifuta na bakonzi ya mbala na mbala.
ETENI YA 25
- Moto nyonso azali na likoki ya kobikela na ndenge elongobani po ‘te azwa bokolongonu,
bozala malamu ya ye pe ya libota na ye epusi na makambo etali kolia, kolata, kovanda,
kosalisa nzoto pe kosungama na ndenge esengeli; ye azali na likoki ya kosalisama na tango
ya bosemele, bokono, bosele, bozenge, bobange to na tango mosusu ye akozanga mosolo ya
kobikela na sima ya makambo esalami na bolinga na ye te.
- Bomama pe bomwana ezali na likoki ya kosungama na ndenge elongobani. Mwana nyonso
abotama kati ya makwela to na libanda asengeli kobatelama to ndenge moko.
ETENI YA 26
- Moto nyonso azali na likoki ya bokolisi bwanya pe mayele. Mateya esengeli kopesama
pamba, mosolo te, ata na bakelasi ya mabandela. Mateya ya mabandela esengeni kopesama na
moto nyonso. Mateya ya tekiniki pe ya mosala esengeli kopesama bipai nyonso; eposa ya
kozwa mateya ya kelasi ya minene esengeli kopesama na bato nyonso, se ndenge moko,
engebene na mayele na bango.
- Bokolisi bwanya pe mayele esengeli kosala te moto akola na ndenge nyonso pe atosa malamu
penza makoki pe bonsomi ya tina na moto. Yango esengeli komema boyokani, boboto, bolingo
kati ya bikolo pe mangomba ya bato oyo loposo pe boyambi ekeseni; yango pe esengeli
kobongisa misala ya Lisanga ya Bikolo ya Molongo po na bobateli kimya.
- Baboti bazali na likoki ya yambo, ya boponi ndenge ya mateya esengeli kopesama na bana
na bango.
ETENI YA 27
- Moto nyonso azali na likoki ya kotia maboko ndenge alingi na misala ya bokolisi bwanyaya
lingomba, kopesela na nkoti, pe kotia maboko na botomboli zebi pe bolamu ya yango.
- Moto nyonso azali na likoki ‘te matomba ya misala ya ye ya zebi, ya bokomi pe ya nkoti
ebatelama.
ETENI YA 28
Moto nyonso azali na likoki ‘te kati ya bato pe bikolo, nyonso ebonga po te makoki pe
bonsomi oyo ekomami kati ya Lisakoli oyo elonga.
ETENI YA 29
- Moto azali na mikumba epai ya lingomba oyo ekopesa ye eposa ya bokolisi bomoto na ye na
ndenge elongobani.
- Moto nyonso, na botalaka makoki pe bonsomi na ye, asengeli kosala se mikumba oyo eyebani
na mobeko se po ‘te bayeba pe bakumisa maloki pe bonsomi ya baninga, pe po na kotosa
mibeko ya sembo ya ezalela kinya ya bato pe bozali malamu kati ya lingomba ya boyangeli
lisanga.
- Makoki pe bonsomi yango ekoki, ata moke te, kozala esongo na masengi ya Lisanga ya
Bikolo ya Molongo.
ETENI YA 30
Mobeko ata moko te ya Lisanga oyo ekoki kozala po na Leta, na lisanga ya bato, to na
moto, likoki ya kosala likambo oyo ekonyata makoki pe bonsomi awa.


text:
LOKUA KANZA
Liteya Lyrics
Mwana na ngaï soki lelo to lobi ngaï na we
Liteya nini na koki kopesa yo
batela bomoyi na yo sala ngele
moto nionso na mokili akoluka akoma na bomengo
kasi bomengo ya solo mwana na ngaï
eza bomengo ya molimo yoka eh
Mwana na ngaï
Mwana na ngaï kumisa nzambe
akela yo pe batela bomoyi na yo
koboma moto te epayi nionso yo
okokendeke
Mwana na ngaï sala ngele epayi yo okotiya ma kolo
sala ngele ye mwana na ngaï yo (bis)
Mwana na ngaï (bis) sala ngele mwana na ngaï
check amazon for Liteya mp3 download
Songwriter(s): Lokua Kanza
Publisher(s): Peermusic France
Official lyrics by


text:
Zela zela Mokomboso azanga mokila
Porquê que Mokomboso, o chimpanzé, ficou sem cauda
Conto Lingala
Kinshasa, province de KinshasaRDC
Contador
Mupupuma Mongay Joseph
Lisap’ónge!
Ónge!
Baí boyamba lisapo eee
Eeeeeee
Ezaláká mokↄlↄ mↄ́kↄ́, na mbóka yↄ́kↄ boye, banyama bánso bafándáká na bangó epái yↄ́kↄ́. Bóngó ezaláká mokↄlↄ mↄ́kↄ́ Motúli mↄ́kↄ́ ayeí kobima, abandí kotámbola. Etámbólákí Motúli, ayekokútana na nyama Mokómbósó. Mokómbósó mpé amóyambí na motéma molámu mpenzá. Alobí: « ngáí Motúli ya mikíla. Nayeí kotúla mikíla epái ya bínↄ́ » « ah malámu »
Mokómbósó amóyambi, amópésí esíká ya boláli. Ayambí yě na esengo nyↄ́nsↄ lokóla ndeko wa yě. Motúli ayeí koyébisa Mokómbósó: « yébísá bandeko nyↄ́sↄ ngáí nayeí kotúla mokíla, báyá nátúlela bangó mokíla ». Mokómbósó mpé na bolingo ya bandeko bayě asálí abetí keleló óyo babéngaka epái na bísó likembé: « kúlú kúlú kúlú, bandeko bóyâ, bóyâ, bóyâ, motúli ayeí kotúla mikíla». Banyama bayókí.
Bóngó akobanda mosála mokↄlↄ mwa eyenga. Nkoi, eyókákí yě bóngó, Nkoi akómí moto wa libosó. Nkoi ayéi, akómí epái ya Motúli. Motúli asalí makambo na yě, bonganga bwa yě boye tii atúlélí Nkoi mokíla. Makáko mpé azalákí mpembéni wǎna. Makáko mpé ayéi kobima lisúsu. Motúli azwí atúlélí mpé yě lisúsu mokíla. Ba óyo wǎna bakei, banyama bánso babandí koyâ na molↄngↄ, na molↄngↄ. Nzóka Mokómbósó, makambo wǎna nyↄ́sↄ bazá kosála na ndáko na yě.
Lisap’ónge!
Ónge!
Baímbóka boyambaka lisapo eee
Eeeeeee
Esíká te Mokómbósó áloba te moníngá, ngáí ozá naínↄ epái na ngáí, bandá na ngáí, bongó ósúka na bato basúsu kasi yě zelá zelá na yě káka azózela káka ayebí káka: « ah likambo tԑ̂, ápesa nainↄ bato, óyo ya ngáí ndé akosála óyo ya nsↄ́mↄ ». Motúli abandí kotúla. Asilísí banyama baiké. Ekomí mokↄlↄ mↄ́kↄ́ na ntↄ́ngↄ́, nsango eyéi koyâ epái na yě na maloba maye: « Motúli, ndéngé yↄ̌ ozalí áwa, zóngá mbángu mbángu, sↄ́kí okeí tԑ̂ mwǎna wa yↄ̌ akobíka tԑ̂, akobíka tԑ̂ ». Motúli ntángo ayokákí nsango wǎna moníngá wa yě Mokómbósó azalákí tԑ̂. Alobí: « nakokí mpé kokԑndԑ ndéngé wǎna tԑ̂. Malámu názela moníngá wa ngáí sↄ́kí ayeí náyebisa yě te moníngá oyambakí ngáí malámu, tálá nsango eyeí kúná mwǎna wa ngáí bokↄnↄ bolekí makási sↄkí nakómí tԑ̂ mwǎna akokúfa. Nzókandé Mokómbósó azótámbóláká na zámba. Ntángo ayeí moníngá así akangí bisaka nyↄ́sↄ afándísí akangí bisáleli bya yě nyↄ́sↄ óya kotúla mikíla.
Motúli abéngí yě: « Moníngá, nazá na nsango ya mabé » « níni lisúsu moníngá wa ngáí » « ndéngé ezalí káka sik’óyo ngáí nazalí kokԑndԑ, mwǎna kúna bokↄnↄ bolekí. Sↄ́kí nakomí lԑlↄ tԑ̂ akobika tԑ̂ »
Lisap’ónge!
Ónge!
Bayimbóka boyambaka lisapo eee
Eeeeeee
Mokómbósó avándí nyԑ̂ alobí: « ah moníngá, ngáí na yↄ̌ tomԑsԑní, tozá kolía, tozólála esiká mↄ́kↄ́, bóngó sik’óyo okokԑndԑ ótulelí ngáí mokíla tԑ̂?»
« Moníngá, nakangí bisáleli bya ngáí nyↄ́nsↄ, nakangí yangó. Mosála mozalí tԑ̂ mais nalingakí kokԑndԑ ndéngé wǎna tԑ̂ lokóla yↄ̌ oyambakí ngáí, navandí na ndáko na yↄ̌, yangó nazelí yↄ̌, nalaka yↄ̌. Ndéngé yↄ̌ oyeí boye Mokómbósó naólaka yↄ̌ ». Mokómbósó afúkámí mabↄ́lↄ́ngↄ́ epaí ya motúli « Motúli sↄ́kí otíkí ngáí boye ekosímba tԑ̂ ». Motúli alobí: « Tԑ̂ ndeko na ngáí, tozalákí na yↄ̌ áwa mikↄlↄ nyↄ́nsↄ, ngong’óyo boye nayebí elↄ́kↄ níni nasála tԑ̂. Na mawa ya motúli, lokóla yě mↄ́kↄ́ ayebí káka ndéngé asálaka, mpó ásepelisa moníngá wa yě Mokómbósó, abendí káka bikelákela bya yě, bínso ya mosálá tԑ̂, káka ndámbo óyo amekí káka kofungola áwa, mpó na kokitisa káka moníngá na yě kándá óyo azá n’angó te akozánga. Alobí « moníngá, óyo nazókosála, endimisámí na bonganga bwa ngáí tԑ̂, óyo nakopésa yↄ̌ káka te ozalákí moníngá, oyambákí ngáí, tozólía na yↄ̌, tozómԑlԑ na yↄ̌. Yↄ̌ makambo eyákí na ndáko na yↄ̌. Yↄ́ mↄ́kↄ́ káka zelá zelá kasi nakokí kotíka boye tԑ̂ ».
Motúli azwí lobↄ́kↄ akotísí, abéngí moníngá « yáká ». Amósali bԑ etení ya mokíla ya mokԑ́, alobí: « óya yↄ̌ ndámbo óyo ozwí yangó wâná, moníngá mԑlԑsi míngi, ngáí nakeí.
Lisap’ónge!
Ónge!
Baímbóka boyambaka lisapo eee
Eeeeeee
Ntína ya lisapo ya bísó lizalí boye « Mokómbósó azángáká mokíla likoló na zelá zelá.


text:
MAKAMBO YA MOTUYA NA LILOBA YA NZAMBE | YOBO 38-42
Kobondela mpo na basusu esepelisaka Yehova
Yehova alingaki ete Yobo abondela mpo na Elifaze, Biledade, mpe Zofare
Yehova ayebisaki Elifaze, Biledade, ná Zofare bákende epai ya Yobo mpe bápesa mbeka ya kotumba
Yobo asengelaki kobondela mpo na bango
Ntango Yobo abondelaki mpo na bango, Yehova apambolaki ye
Yehova apambolaki Yobo mingi mpo azalaki na kondima mpe ayikaki mpiko
Yehova alongolaki mpasi ya Yobo, abikisaki ye na maladi
Baninga ya solosolo ya Yobo mpe bandeko na ye babɔndisaki ye mpo na mpasi nyonso oyo amonaki
Yehova azongisaki bomɛngo ya Yobo, mbala mibale koleka oyo abungisaki
Yobo ná mwasi na ye babotaki lisusu bana zomi
Yobo aumelaki lisusu mbula 140 mpe amonaki mabota minei ya bana ya bana na ye


text:
Komelá biso
Tozali na esengo ya kosalisa bato oyo basepelaka na Biblia to na mosala na biso na mokili mobimba. Finá esika moko oyo olingi awa na nse mpo na kokutana na Batatoli ya Yehova ya mboka na bino.
Luká dati ya Ekaniseli ya liwa ya Yesu mpo na mbula oyo ezali koya
Luká esika Batatoli ya Yehova bakosala liyangani moko monene
Bengá na telefone to komelá biso na baadrɛsi oyo ezali wana na nse
Roumanie
Organizația Religioasǎ Martorii lui Iehova
CP 132
OP 39
RO-024330 BUCUREȘTI
ROUMANIE
+40 21-302-75-00
Ngonga ya mosala
Lundi tii Vendredi
8:00 tii 12:00 mpe 13:00 tii 17:00


text:
MOKAPO 52
Aleisi bankóto ya bato na mampa moke mpe mbisi moke
MATAI 14:13-21 MARKO 6:30-44 LUKA 9:10-17 YOANE 6:1-13
YESU ALEISI MIBALI NKÓTO MITANO (5 000)
Bantoma 12 bauti kosakola na Galile mobimba, mpe bayei koyebisa Yesu “makambo nyonso oyo basalaki mpe bateyaki.” Yango wana, balɛmbi mpenza. Nzokande, bazwi ata ntango ya kolya te mpo bato ebele bazali koya mpe kokende. Bongo Yesu alobi na bango: “Bóya, kaka bino moko, na esika oyo bato bazali te mpe bópema mwa moke.”—Marko 6:30, 31.
Bamati na masuwa, mbala mosusu pene na Kapernaume, mpe bakei na esika moko oyo bato bazali te, na ɛsti ya Ebale Yordani, leká Betesaida. Kasi, bato mingi bamoni bango bazali kokende, mpe basusu bayoki nsango yango. Bango nyonso balandi bango mbangu pembenipembeni ya ebale mpe ntango masuwa esɛmi, ekuti bango wana.
Ntango Yesu abimi na masuwa, amoni ebele ya bato yango, mpe ayoki mawa mpo bazali lokola bampate ezangi mobateli. Na yango, abandi “koteya bango makambo mingi” oyo etali Bokonzi. (Marko 6:34) Abikisi mpe ‘baoyo bazali na mposa ya kobikisama.’ (Luka 9:11) Lokola ntango ekei, bayekoli bayebisi ye: “Esika oyo ezali esika bato bazalaka te mpe ngonga esili kopusana mosika; tiká ebele ya bato oyo bázonga, mpo bákende na bamboka mike mpe básomba biloko ya kolya.”—Matai 14:15.
Yesu alobi na bango: “Bakokende te: Bino bópesa bango eloko ya kolya.” (Matai 14:16) Atako Yesu ayebi likambo oyo akosala, atuni Filipe motuna oyo mpo na komeka ye: “Epai wapi tokosombela bato oyo mampa mpo bálya?” Atuni Filipe mpo afandaka na Betesaida, mboka oyo ezali pene na esika bazali. Kasi, ata soki basombi mampa, ekosalisa mpenza te. Mibali bazali soki nkóto mitano (5 000). Soki tobakisi basi ná bana, bakoki kokóma ata nkóto zomi (10 000)! Filipe alobi na Yesu: “Mampa ya denari [denari moko ezali lifuti ya mokolo moko] nkama mibale (200) ekokoka bango te.”—Yoane 6:5-7.
Mbala mosusu, mpo na komonisa ete likoki ya koleisa bato nyonso wana ezali te, Andre alobi: “Mwana mobali moko ya moke azali awa na mampa mitano ya ɔrje ná mwa mbisi mibale ya mike. Kasi yango ezali eloko nini mpo na bato ebele boye?”—Yoane 6:9.
Lokola tozali na mobu 32 T.B., na eleko ya prɛnta, mwa moke liboso ya Elekeli, matiti etondi pembenipembeni ya ngomba. Yesu asɛngi bayekoli na ye báyebisa bato ete báfanda na matiti bato ntuku mitano ntuku mitano (50) mpe nkama moko nkama moko (100). Akamati mampa mitano yango mpe mbisi mibale yango, apesi Nzambe matɔndi. Na nsima, abuki mampa mpe akaboli mbisi. Apesi yango bayekoli na ye, mpe bango bakaboleli bato. Likambo ya kokamwa, moto nyonso alei mpe atondi!
Na nsima, Yesu alobi na bayekoli na ye: “Bósangisa biteni oyo etikali, mpo eloko ata moko ebebisama te.” (Yoane 6:12) Batondisi bakitunga 12 na biteni oyo etikali!


text:
Mokapo 2
Mokonzi Benyamina alobeli bato ba ye—Asangeli lisusu alima, malonga, mpe bolimo bwa bokonzi bwa ye—Apesi bango toli mpo ya kosalela Mokonzi wa bango wa Lola—Baye bakotomboka na Nzambe bakoyoka mpasi ya nsomo bo moto mokozima te. Penepene na 124 Yambo ya Klisto.
1 Mpe esalemaki ete esilisaka Moziya kosala lokola Tata wa ye atindaki ye, mpe kosala esakola yoko o ntaka ya mboka mobimba, ete bato basanganaki bangomei elongo o ntaka ya mboka mobimba, ete bamataki o tempelo mpo ya koyoka maloba maye mokonzi Benyamina alingaki koloba epai ya bango.
2 Mpe ezalaki motango moko monene, kutu boye mingi ete batangaki bango te; mpo bayikanaki mpenza mpe bakolaki o bonene o mboka.
3 Mpe bakamataki mobotami wa yambo ya bibwele bya bango, ete bakoka kobonza libonza mpe mabonza matumbama engebene na mobeko mwa Mose;
4 Mpe lisusu ete bakoka kopesa matondi na Nkolo Nzambe wa bango, oyo amemeki bango libanda lya mboka ya Yelusaleme, mpe oyo abikisaki bango libanda lya maboko ma bayini ba bango, mpe aponoki bato bayengebene mpo ya kozala balakisi ba bango, mpe lisusu moto moko moyengebene mpo ya kozala mokonzi wa bango, oyo atiaki kimia o mboka ya Zalayemila, mpe oyo alakisaki bango kobatela mitindo mya Nzambe, ete bakoka kosepela mpe kotonda na bolingo ona Nzambe mpe bato banso.
5 Mpe esalemaki ete ntango bakomaki o tempelo, batelemisaki biema bya bango zingazinga mpembeni, moto na moto engebene na libota lya ye, kokwaka mwasi wa ye, mpe bana babali ba ye, mpe bana basi ba ye, mpe bana babali ba bango, mpe bana basi ba bango, uta na nkulutu kina na leki, libota na libota lizalaki likabwanaki lyoko na lisusu.
6 Mpe batelemisaki biema bya bango zingazinga mpembeni o tempelo, moto na moto kotalisaka ezipelo ya ema ya ye ona tempelo, ete na yango bakokaki kofanda o biema bya bango mpe koyoka maloba maye mokonzi Benyamina alingaki koloba epai ya bango;
7 Mpo ebele ezalaki boye enene ete mokonzi Benyamina akokaki te kolakisa bango banso o ntei ya tempelo, yango wana asalaki ete linongi litelemisama, ete na yango bato ba ye bakokaki koyoka maloba maye akoloba epai ya bango.
8 Mpe esalemaki ete abandaki koloba epai ya bato ba ye uta o linongi; mpe bakokaki te banso koyoka maloba ma ye o ntei ya bango baye bazalaki te o nse ya lokito la mongongo mwa ye, ete bakoka lokola kozwa maloba ma ye.
9 Mpe iye izali maloba maye alobaki mpe asalaki makomama, kolobaka: Bandeko ba ngai, bino banso baye bosangani binomei elongo, bino baye bokoki koyoka maloba ma ngai maye nakoloba epai ya bino mokolo moye; mpo natindi bino te komata awa mpo ya kosakana na maloba maye nakoloba, kasi ete boyokemela epai ya ngai, mpe bofungola matoyi ma bino ete bokoka koyoka, mpe mitema mya bino ete bokoka kososola, mpe mayele ma bino ete mibombamo mya Nzambe mikoka kofungwana o bomoni bwa bino.
10 Natindi bino te komata awa ete bobanga ngai, to ete bomikundola ete ngaimei nazali mingi koleka moto ya kufa.
11 Kasi nazali bo lokola binomei, moyangelami o bokono bwa ndenge inso o nzoto mpe mayele; kasi naponomoki na bato baye, mpe nabulisamaki na tata wa ngai, mpe nazwaki ndingisa na loboko la Nkolo ete nazala moyangeli moko mpe mokonzi moko likolo lya bato baye; mpe nabombamaki mpe nabatelamaki na nguya ya ye ezanga emekiseli, mpo ya kosalela bino na bokasi, mayele mpe makasi manso maye Nkolo apesaki epai ya ngai.
12 Nalobi epai ya bino ete lokola nazwaki ndingisa mpo ya kolekisa mikolo mya ngai o bosalisi bwa bino, kutu kina o ntango eye, mpe nalukaki wolo te to mpauni te to yoko lolenge la bozwi bwa bino te;
13 Mpe nalingaki te ete bokangema o boloko, to ete bosala bawumbu bino na bino, to ete boboma, to bopunza, to boyiba, to bosala ekobo; to kutu nalingaki te ete bokoka kosala yoko lolenge loko la nkuna, mpe nalakisaki bino ete bokoka kobatela mitindo mya Nkolo, o makambo manso maye atindaki bino—
14 Mpe kutu ngai, ngaimei, nasalaki na maboko ma ngaimei ete nakoka kosalela bino, mpe ete botungisama te na bozito bwa mpako, mpe ete eloko te eya likolo lya bino eye ekozala mpasi mpo ya kokumba—mpe na makambo maye manso maye nalobaki, binomei bozali banzeneneke mokolo moye.
15 Kasi, bandeko ba ngai, nasalaki te makambo maye ete nakoka komilakisa, mpe nalobeli te makambo maye ete na yango nakoka kofunda bino; kasi nalobeli bino makambo maye ete bokoka koyeba ete nakoki koyanola motema moko polele liboso lya Nzambe mokolo moye.
16 Tala, nalobi epai ya bino ete zambi nalobaki epai ya bino ete nalekisaki mikolo mya ngai o mosala mwa bino, nazali na mposa ya komilakisa te, mpo nazalaki mpenza kosalela Nzambe.
17 Mpe tala, nalobeli bino makambo maye ete bokoka koyekola bwania; ete bokoka koyekola ete ezali bino o mosala mwa bazalani ba bino bozali mpenza o mosala mwa Nzambe wa bino.
18 Tala, bobiangaki ngai mokonzi wa bino; mpe soko ngai, oyo bokobianga mokonzi wa bino, nazali kosala mpo ya kosalisa bino, nde esengeli bino te kosala mpo ya kosalisana?
19 Mpe tala lisusu, soko ngai, oyo bobiangi mokonzi wa bino, oyo alekisaki mikolo mya ye o mosala mwa bino, mpe nzokande azalaki o mosala mwa Nzambe, nazali na likoki lya matondi te uta epai ya bino, O boniboni bosengelaki kotonda Mokonzi wa bino wa lola!
20 Nakoloba epai ya bino, bandeko ba ngai, ete soko bokozongisa matondi mpe masanzoli manso maye bozo bwa bino mobimba bozali na nguya ya kozwa, na Nzambe ona oyo akelaki bino, mpe abombaki mpe abatelaki bino, mpe asalaki ete bosepela, mpe apesaki ndingisa ete bozala na bomoi na kimia bino na bino—
21 Nakoloba epai ya bino ete soko bosaleli ye oyo akelaki bino uta o ebandeli, mpe azali kobatela bino mokolo na mokolo, na kodefisaka bino mpema, ete bokoka kozala na bomoi mpe koningana mpe kosala engebene na bolingi bwa binomei, mpe kutu kotelemisaka bino uta ngonga yoko na esusu—Nakoloba, soko bokosalela ye na bozo bwa bino mobimba nzokande bokozala basali bazangi litomba.
22 Mpe tala, enso eye akosenge na bino ezali kobatela mitindo mya ye; mpe alakaki bino ete soko bokobatela mitindo mya ye bokozwa bomengo o mboka; mpe abaluki mokolo moko te uta na eye alobaki; yango wana, soko bokobatela mitindo mya ye akopambola bino mpe akozwisa bino bomengo.
23 Mpe sikawa, o esika ya yambo, akelaki bino, mpe apesaki ndingisa epai ya bino ya bomoi bwa bino, mpo ya bwango bozali na niongo ya ye.
24 Mpe ya ibale, akosenge bino ete bosala lokola atindaki bino; mpo ya yango soko bosali, akopambola bino sasaipi; mpe yango wana afutaki bino. Mpe bozali naino na niongo ya ye, mpe bozali, mpe bokozala, libela na libela; yango wana, na nini bosengeli komikumisa?
25 Mpe sikawa nakotuna, ekoki bino likambo lya binomei? Nayanoli, Te. Bokoki te koloba ete bozali kutu lokola mpenza mputulu ya mabele; nzokande bokelamaki na mputulu ya mabele; nzokande tala, ezali ya ye oyo akelaki bino.
26 Mpe ngai, kutu ngai, oyo bokobianga mokonzi wa bino, nazali molamu te koleka bozali binomei; mpo nazali lokola mputulu. Mpe bomoni ete nakomi mobange, mpe nakomi penepene na kotika lolenge loye la kufa na mama wa ye mabele.
27 Yango wana, lokola nalobaki epai ya bino ete nasalelaki bino, kotambolaka na motema polele liboso lya Nzambe, kutu boye ngai o ntango eye nasalaki ete bosangana binomei elongo, ete nakoka komonomo na mpamela te, mpe ete makila ma bino maya te likolo lya ngai, ekoteleme ngai mpo ya kosambisama na Nzambe mpo ya makambo na yango atindaki ngai etali bino.
28 Nakoloba epai ya bino ete nasalaki ete bosangana binomei elongo ete nakoka kosukola bilamba bya ngai ya makila ma bino, o eleko eye ya ntango ekomi ngai penepene na kokita na lilita lya ngai, ete nakoka kokita na kimia, mpe molimo mwa ngai mwa kufa te mokoka kokangana elongo na lingomba lya bayembi likolo nakoyembaka masanzoli ma Nzambe moyengebene.
29 Mpe lisusu, nakoloba epai ya bino ete nasalaki ete bosangana binomei elongo, ete nakoka kosakola epai ya bino ete nakoki kozala lisusu te ngonga elai molakisi wa bino, to mokonzi wa bino;
30 Mpo kutu na ntango eye, mikuwa mya ngai mibimba mikolenge mpenza ntango ekomeka ngai koloba epai ya bino; kasi Nkolo Nzambe atelemisi ngai, mpe atiki ngai ete nakoloba epai ya bino, mpe atindaki ngai ete nasakola epai ya bino o mokolo moye, ete mwana mobali wa ngai Moziya azali mokonzi moko mpe moyangeli moko likolo lya bino.
31 Mpe sikawa, bandeko ba ngai, nalingi ete bosala lokola bosalaki kina sikawa. Lokola bobatelaki mitindo mya ngai, mpe lisusu mitindo mya tata wa ngai, mpe bozwaki bomengo, mpe bobikisamaki na kokweya o kati ya maboko ma bayini ba bino, kutu boye soko bokobatela mitindo mya mwana mobali wa ngai, to mitindo mya Nzambe miye mikopesama epai ya bino na ye, bokozwa bomengo o mboka, mpe bayini ba bino bakozala te na nguya likolo lya bino.
32 Kasi, O bato ba ngai, kebani mbele ekozala boweli o ntei ya bino, mpe bokopono kotosa molimo mobe, oyo Tata wa ngai Moziya alobelaki.
33 Mpo tala, ezali lisuma lyoko lisakolami likolo lya ye oyo aponi kotosa molimo mona; mpo soko aponi kotosa mwango, mpe awumeli mpe akufi o masumu ma ye, ye kaka akomele bokweyisami na molimo wa yemei; mpo akozwa mpo ya lifuta lya ye etumbu ya libela, ebukaki ye mobeko mwa Nzambe o bokeseni na boyebi bwa yemei.
34 Nalobi epai ya bino, ete ezali moko te o ntei ya bino, longola se soko ezali bana bake ba bino baye balakisami te etali makambo maye, oyo ayebi te ete bozali na niongo ya seko na Tata wa bino wa lola, mpo ya kozongisela ye enso eye bozali na yango mpe bozali; mpe lisusu alakisamaki etali makundoli maye mazali na mabikuli maye malobamaki na baprofeta basantu, kutu kina o ntango tata wa biso, Lehi, atikaki Yelusaleme;
35 Mpe lisusu, enso eye elobamaki na batata ba biso kina sikawa. Mpe tala, lisusu, balobaki eye etindamaki bango na Nkolo; yango wana, mazali ma sembo mpe ma solo.
36 Mpe sikawa, nakoloba epai ya bino, bandeko ba ngai, ete ekosila bino koyeba mpe kolakisama makambo maye manso, soko bokobuka mobeko mpe bokokende na bokesani na maye malobamaki, ete bomilongola na Molimo mwa Nkolo, ete ekoka kozala na esika te na bino mpo ya kokamba bino o nzela ya bwania ete bokoka kopambolama, kozwa bomengo, mpe kobatelama—
37 Nakoloba epai ya bino, ete moto oyo akosala eye, ye kaka akobima o botomboki bwa polele na Nzambe; yango wana aponi kotosa molimo mobe, mpe akomi moyini na bosembo bonso; yango wana, Nkolo azali te na esika o kati ya ye, mpo afandi te o tempelo izangi isantu.
38 Yango wana soko moto ona ayamboli te, mpe awumeli mpe akufi moyini wa Nzambe, bisenge bya boyengebene bwa bozambe bikolamusa bozo bwa ye bwa kufa te na liyoki lyoko likasi lya elindo ya yemei, eye ekosala ye azonga nsima uta o miso mya Nkolo, mpe ekotondisa ntolo ya ye na elindo, mpe mpasi, mpe nsomo, eye ezali bo moto mokozima te, ya yango mololi mokomata libela na libela.
39 Mpe sikawa nakoloba epai ya bino, ete ngolu ekozala na likoki te mpo ya moto ona; yango wana atandeli ya ye ya nsuka ezali kokanga motema na monioko moko mokosuka mokolo moko te.
40 O, bino banso bampaka, mpe lisusu bino bilenge babali, mpe bino bana bake baye bakoki koyoka maloba ma ngai, mpo nalobaki polele epai ya bino ete bokoka koyoka, nakosambela ete bolamuka o bokundoli bwa ezaleli ya nsomo ya baye bakweyaki o kati ya bobuki mobeko.
41 Mpe lisusu, nazali na mposa ete bomaniola likolo lya bozali bopambolama mpe bwa bosepeli bwa bango baye babateli mitindo mya Nzambe. Mpo bapambolami o makambo manso, ma ntango mpe ma molimo lokola; mpe soko batikali potongono kina o nsuka bayambemi o kati ya lola, ete na yango bakoka kofanda elongo na Nzambe na bozali boko bwa esengo ekosuka mokolo moko te. O bomikundola, bomikundola ete makambo maye mazali ma solo; mpo Nkolo Nzambe alobaki mango.


text:
ELOBELI TITRE YA EZIPELI | OKOKI KOPUSANA PENEPENE NA NZAMBE
Ngai Yehova. Yango nde nkombo na ngai.
Ezali na moninga na yo moko ya motema oyo oyebi nkombo na ye te? Ekoki kosalema te. Mwasi moko ya Bulgarie alobaki boye: “Moto akoki te kopusana penepene na Nzambe soki ayebi nkombo na ye te.” Likambo ya esengo, ndenge tomonaki yango na lisolo oyo eleki, Nzambe alingi tópusana penepene na ye. Na yango, na Biblia, amimonisi ye moko epai na yo na maloba oyo: “Ngai Yehova. Yango nde nkombo na ngai.”—Yisaya 42:8.
Na Biblia, Nzambe amimonisi ye moko epai na yo na maloba oyo: “Ngai Yehova. Yango nde nkombo na ngai.”—Yisaya 42:8
Ezali mpenza na ntina mpo na Yehova ete moto ayeba nkombo na ye mpe asalela yango? Tótala naino: Nkombo ya Nzambe, oyo ekomamaka na balɛtrɛ minei ya Ebre oyo babengaka Tetragrami, ezwami na makomi ya ebandeli ya Makomami ya Ebre mbala soki 7 000. Yango ezali nkombo oyo ekomami mingi koleka bankombo mosusu nyonso na Biblia. Yango emonisi mpenza ete Yehova alingi tóyeba nkombo na ye mpe tósalela yango. *
Mbala mingi, boninga ebandaka ntango bato mibale bayebani bankombo. Oyebi nkombo ya Nzambe?
Ata bongo, basusu bakoki kokanisa ete lokola Nzambe azali mosantu mpe Mozwi-ya-Nguya-Nyonso, kosalela nkombo na ye ekozala kozanga limemya. Ya solo, ezali mabe kosalela nkombo ya Nzambe na ndenge ya mabe, kaka ndenge okolinga te kosalela na ndenge ya mabe nkombo ya moninga na yo ya motema. Kasi, mokano ya Yehova ezali ete bato oyo balingaka ye bámemya nkombo na ye mpe báyebisa yango epai ya bato mosusu. (Nzembo 69:30, 31; 96:2, 8) Kobosana te ete Yesu ateyaki bayekoli na ye babondelaka ete: “Tata na biso na likoló, nkombo na yo esantisama.” Biso mpe tokoki kopesa mabɔkɔ na kosantisama ya nkombo ya Nzambe soki tozali koyebisa bato mosusu nkombo yango. Kosala bongo ekosala ete tópusana penepene na Nzambe.—Matai 6:9.
Biblia emonisi ete Nzambe atyelaka “baoyo bakanisaka nkombo na ye” likebi mingi. (Malaki 3:16) Mpo na bato yango, Yehova alaki boye: “Nakobatela ye mpo ayebi nkombo na ngai. Akobelela ngai, mpe nakoyanola ye. Nakozala elongo na ye na ntango ya mpasi.” (Nzembo 91:14, 15) Koyeba nkombo ya Yehova mpe kosalela yango, ezali na ntina soki tolingi kozala baninga na ye.
^ par. 4 Likambo ya mawa, nkombo ya Nzambe ezali te na mabongoli mingi ya Biblia atako nkombo yango ezali na bisika mingi na Makomami ya Ebre oyo babengaka yango mpe Testama ya kala. Na esika ya nkombo yango, batyá batitre lokola “Nkolo” to “Nzambe.” Mpo na koyeba makambo mosusu na likambo yango, talá nkasa 195-197 ya buku Biblia eteyaka mpenza nini? ebimisami na Batatoli ya Yehova.


text:
Biblia na Internet | BIBLIA - LIBONGOLI YA MOKILI YA SIKA
Olingi koyoka botángi ya lisolo oyo na %%?
Yisaya 57:1-21
57 Moyengebene akufi,+ kasi moto moko te azali kotya likambo yango na motema.+ Mpe bato ya motema boboto bazali koyanganisama na bakufi,+ ntango moto moko te azali kososola ete moyengebene alongolami nde mpo na mpasi.+2 Azali kokɔta na kati ya kimya;+ bazali kopema+ na bambeto+ na bango, moto na moto oyo azali kotambola na bosembo.+3 “Kasi bino, bóbɛlɛma awa,+ bino bana ya mwasi oyo asakolaka makambo oyo ekoya,+ momboto ya moto ya ekobo mpe ya mwasi oyo azali kosala bondumba:+4 Bozali kosɛka nani?+ Nani bozali se kofungolela monɔkɔ polele mpe kobimisela lolemo?+ Bozali bana ya kobuka mibeko, momboto ya bokosi,+5 baoyo balamwisaka mposa makasi na banzete minene,+ na nse ya nzete nyonso oyo etondi na nkasa,+ bazali koboma bana na mabwaku ya mikɛli, na nse ya madusu ya mabanga, boye te?+6 “Likabo na yo ezalaki na mabanga ya sɛlisɛli ya lobwaku ya mokɛli.+ Yango nde ezalaki libula na yo.+ Lisusu, osopelaki yango likabo ya masanga,+ opesaki likabo. Nakomibɔndisa nde na makambo wana?+7 Otyaki mbeto na yo likoló ya ngomba ya molai mpe oyo etombwaná.+ Omataki mpe kuna mpo na kopesa mbeka.+8 Mpe na nsima ya porte mpe ya likonzí ya porte, otyaki ekaniseli na yo.+ Mpo otikaki ngai, omitikaki bolumbu mpe omataki; okómisaki mbeto na yo monene.+ Mpe bamposa na yo etindi yo osala na bango kondimana. Olingaki kozala na bango mbeto moko.+ Otalaki enama ya mibali.9 Mpe obandaki kokita na mafuta epai ya Meleke, mpe ozalaki se kobakisabakisa malasi na yo ya ndenge na ndenge.+ Mpe okobaki kotinda bato na yo mosika, bongo okitisaki makambo kino na Nkunda.*+10 Obomi nzoto na ebele ya banzela na yo.+ Olobi te ete: ‘Mpamba!’ Makasi na yo ezongi lisusu.+ Yango wana obɛli te.+11 “Okómaki na nsɔmɔ ya nani mpe obandaki kobanga nani,+ mpo okóma kobuka lokuta?+ Kasi okanisaki ngai te.+ Otyaki eloko moko te na motema.+ Nafandaki nyɛɛ mpe nabombaki makambo, boye te?+ Yango wana, ozalaki kobanga ngai te.+12 Ngai moko nakosakola boyengebene+ na yo mpe misala na yo.+ Ekopesa yo litomba te.+13 Ntango okoganga mpo na koluka lisalisi, biloko na yo oyo oyanganisá ekobikisa yo te,+ kasi mopɛpɛ ekomema yango nyonso.+ Molinga ekomema yango, kasi moto oyo azali kokima epai na ngai+ akozwa mokili ezala libula na ye mpe akozwa ngomba na ngai mosantu.+14 Mpe bakoloba mpenza boye: ‘Bótondisa mabele, bótondisa mabele! Bóbongisa nzela.+ Bólongola libaku nyonso na nzela ya bato na ngai.’”+15 Mpo talá oyo Moto oyo azali likoló mpe Moto oyo atombwani,+ oyo afandi mpo na libela+ mpe oyo nkombo na ye ezali mosantu,+ alobi: “Nafandaka na esika oyo etombwaná mpe na esika mosantu,+ mpe esika moko na moto oyo atutami mpe oyo azali na elimo ya komikitisa,+ mpo na kopesa lisusu makasi na elimo ya bato ya komikitisa mpe kopesa makasi lisusu na motema ya bato oyo batutami.+16 Mpamba te, nakowelana te mpo na ntango oyo etyami ndelo te, nakosilika mpe mpo na libela te;+ mpamba te mpo na ngai elimo ekolɛmba,+ ɛɛ bikelamu oyo epemaka oyo ngai moko nasalá.+17 “Nasilikaki mpo na libunga na ye ya koluka litomba oyo ezwami na ndenge ya mabe,+ mpe nabɛtaki ye, nazalaki kobomba elongi na ngai,+ ntango nazalaki na nkanda. Kasi akobaki kotambola lokola mopɛngwi+ na nzela ya motema na ye.18 Namoni banzela na ye; mpe nabandaki kobikisa ye+ mpe kotambwisa ye+ mpe kopesa ye ná bato na ye oyo bazalaki kolela+ lifuti, elingi koloba libɔndisi.”+19 “Nazali kozalisa mbuma ya mbɛbu.+ Kimya ya ntango nyonso ekozala mpo na moto oyo azali mosika mpe mpo na moto oyo azali pene,”+ Yehova alobi bongo, “mpe nakobikisa ye.”+20 “Kasi bato mabe bazali lokola mbu oyo ezali kotombwatombwana, ntango ezali kokoka kofanda nyɛɛ te, oyo mai na yango ezali kobwakabwaka matiti ya mai mpe pɔtɔpɔtɔ.”21 Nzambe na ngai alobi: “Bato mabe bazali na kimya te.”+


text:
Nakosala nini soki namiyokaka lokola mwana etike?
Oyo okoki kosala
1. Tyá likebi na makambo ya malamu oyo osalaka. (2 Bakorinti 11:6) Ezali mabe te koyeba mabunga na yo, kasi kobosana te ete ezali mpe na makambo mingi ya malamu oyo osalaka. Koyeba makoki na yo ekosalisa yo otika komimona moto mpamba mpe otika komiyoka ete ozali yo moko. Omituna boye: ‘Makambo nini ya malamu nasalaka?’ Kanisá mwa makoki to bizaleli ya malamu oyo ozali na yango.
2. Monisáká mpenza ete osepelaka na basusu. Bandá naino na kosepela na bato moke. Elenge moko na nkombo Jorge alobi boye: “
Kotuna basusu soki bazali malamu mpe ndenge nini mosala na bango ezali kotambola ekosalisa yo oyeba bango malamu.”
Toli: Kokangama kaka te na bato ya mbula na yo. Biblia elobeli bato mosusu oyo bakómaki mpenza baninga ya motema, nzokande bakesanaki mosika na bambula. Na ndakisa, Naomi ná Ruta, Davidi ná Yonatane, mpe Paulo ná Timote. (Ruta 1:16, 17; 1 Samwele 18:1; 1 Bakorinti 4:17) Lisusu, kobosana te ete kosolola elimboli kopesana makanisi, kasi te kaka moto moko nde alobaka. Bato basepelaka na baoyo batyaka likebi ntango moto mosusu azali koloba. Na yango, ata olobaka mingi te, yebá ete ntango bozali kosolola, esɛngi te ete olobaka ntango nyonso!
3. ‘
Mityaká na esika ya bamosusu.’ (1 Petro 3:8) Ata soki ondimi likanisi ya moto te, zalá na motema molai mpe tikelá ye ntango aloba. Luká makambo oyo yo na ye bozali koyokana mpe bólobela yango. Soki omoni ete ondimi likanisi moko boye te, monisá yango na boboto mpe na mayele.
Toli: Lobáká na basusu na ndenge oyo okolinga báloba na yo. Kotyana ntembe, kotyola, kofinga, mpe komona basusu bato mabe ntango nyonso esalaka ete bákóma mosika na biso. Kasi soki ‘
maloba na yo ezali ntango nyonso kitoko,’ bato bakolinga yo mingi.—Bakolose 4:6.


text:
Molímo
Molímo ezalí eténi ya moto eye ezalí eténi enɛ́nɛ ya bomɔi. Mpɔ̂ na bandimi, ezalí eténi ya moto eye ekúfaka tɛ́ kasi ebimaka o nzóto na Liwâ.
Molímo, na ebré, nkómbó mɔ̌kɔ́ wána kaka elakísí :
- mopɛpɛ
- mpéma
- molímo
Mpámba tɛ́ mpéma epɛ́saka moto bomɔi ; mpé sókí moto alɛmbí, balobaka ’te mpéma na yě elɛmbí. Yangó wána mbala mosúsu ntembe ekokí kozala ; bôngó esíká bísó tokomí molímo, bakokí mpé kokoma mopɛpɛ tǒ mpéma tǒ mpé nguyá. Boye mbala míngi molímo ya Nzámbe elakísí ngúya ya Nzámbe.
Yésu alakísákí bantómá ’te Molímo ya Nzámbe azalí Mosálisi óyo Tatá akotíndela bangó nsima ya kosékwa na yě. [1] Molímo Mosántu akokání na Tatá mpé na Mwǎna.[2]


text:
Download OYO EZA VIDÉO PORNOGRAPHIQUE TO EZA KAKA MUSIK? DANSEUSE AZO LONGOLA BILAMBA NA MISU YA BATU!!! 1080p Video in HD Mp4 format, Youtube Video Maza to Mp3 Convert and Download. Watch OYO EZA VIDÉO PORNOGRAPHIQUE TO EZA KAKA MUSIK? DANSEUSE AZO LONGOLA BILAMBA NA MISU YA BATU!!! video offline for free on your Android Phone, Download HD OYO EZA VIDÉO PORNOGRAPHIQUE TO EZA KAKA MUSIK? DANSEUSE AZO LONGOLA BILAMBA NA MISU YA BATU!!! 720p Mp4 Video Maza, Youtube Adult Maza Videos Download, Hot B Grade Mp4 Maza Movies Download from Youtube.OYO EZA VIDÉO PORNOGRAPHIQUE TO EZA KAKA MUSIK? DANSEUSE AZO LONGOLA BILAMBA NA MISU YA BATU!!!
Related videos


text:
Biblia na Internet | BIBLIA - LIBONGOLI YA MOKILI YA SIKA
Olingi koyoka botángi ya lisolo oyo na %%?
Yobo 39:1-30
39 “Oyebi ntango oyo etyamá mpo bantaba ya ngomba ya mabanga ebota?+Otalaka ntango banyama ebengami bishe ebotaka+ na mpasi?2 Otángaka nde basanza oyo yango ekokisaka,To oyebi nde ntango oyo yango ebotaka?3 Egumbamaka ntango ebimisaka bana,Ntango elongwaka na mpasi ya kobota.4 Bana na bango bakómaka makasi, bakómaka minene na esobe;Bakendaka mpe bazongelaka bango te.5 Nani atikaki zɛbrɛ+ ekende na bonsomi,Mpe nani afungolaki bansinga ya mpunda ya zamba,6 Oyo ndako oyo natyelá yango ezali mokili patatalu oyo ekaukáMpe oyo bisika na yango ya kofanda ezali mokili ya mungwa?+7 Esɛkaka yikiyiki ya sité;Eyokaka makɛlɛlɛ ya moto oyo azali kolanda nyama te.+8 Etambolatambolaka na bangomba mpo na koluka matiti ya kolya+Mpe elukaka lolenge nyonso ya matiti ya mobesu.+9 Ngɔmbɛ-mobali ya zamba ekolinga nde kosalela yo mosala,+To ekolekisa nde butu pene na elyelo ya bibwɛlɛ na yo?10 Okoki nde kokanga makasi ngɔmbɛ ya zamba na bansinga na yango na nzela ya mikala,To ekonika+ nde mabele ya mabwaku ya patatalu nsima na yo?11 Okotyela nde yango motema mpo ezali na makasi mingi,Mpe okotikela yango mosala na yo ya makasi?12 Okotya nde elikya epai na yango ete ekomemela yo mboto na yoMpe ete ekoyanganisa yango na esika na yo ya kotutatuta mbuma?13 Lipapu ya maligbanga ya mwasi ebɛtabɛtá nde na esengo,To ezalaka nde na nsala ya mapapu mpe nsala ya nzoto lokola ya nkɔngi?+14 Mpo etikaka maki na yango moko na mabeleMpe eyokisaka yango mɔtɔ na kati ya putulu,15 Mpe ebosanaka ete lokolo ekoki kopanza yangoTo mpe ata nyama moko ya zamba oyo efandaka na esobe ekoki konyata yango.16 Esalelaka bana na ye makambo makasimakasi, lokola nde bazali bana na ye te+—Mosala na ye ya makasi ezali mpamba mpo ezalaka na nsɔmɔ te.17 Mpo Nzambe asalá ete ebosana bwanya,Mpe apesá yango likabo ya mayele te.+18 Na ntango ebɛtaka mapapu na yango na likoló,Esɛkaka mpunda mpe motambwisi na yango.19 Okoki nde kopesa mpunda nguya?+Okoki nde kolatisa nkingo na yango nsuki milai oyo eninganaka?20 Okoki nde kotinda yango epumbwapumbwa lokola liyoyo?Lokumu ya konguluma ya zolo na yango epesaka nsɔmɔ.+21 Ebɛtabɛtaka makolo+ na lobwaku ya patatalu mpe epumbwapumbwaka na nguya;Ebimaka mpo na kokutana na bibundeli.+22 Esɛkaka nsɔmɔ, mpe ebangaka te;+Mpe ezongaka nsima te mpo na mopanga.23 Libenga ya makula esalaka makɛlɛlɛ ntango etutanaka na yango,Ebende ya likɔnga ná likɔnga moke.24 Ntango etutatutaka mabele mpe ekɔtaka na yikiyiki, emɛlaka mabele,Mpe endimaka te ete ezali lokito ya liseke.25 Ntango kaka liseke eyuli, elobaka: Aha!Mpe eyokaka nsolo ya etumba na mosika,Yikiyiki ya bakonzi ná ntangwa ya etumba.+26 Na mayele na yo nde kombekombe ya matɔnɔmatɔnɔ epumbwaka,Mpe esembolaka mapapu na yango na mopɛpɛ ya sudi?27 To na etinda na yo nde mpongo+ epumbwaka likolóMpe etongaka zumbu na yango na esika etombwaná mpenza likoló,+28 Efandaka na libanga monene mpe elalaka na butuLikoló ya nsɔngɛ ya libanga mpe na esika oyo bakómaka te?29 Longwa kuna esengeli koluka bilei;+Miso na yango ezali se kotalatala mosika mpenza.30 Mpe bana na ye bafibaka makila;Esika bibembe ezali, yango mpe ezalaka wana.”+


text:
Biblia na Internet | BIBLIA - LIBONGOLI YA MOKILI YA SIKA
Olingi koyoka botángi ya lisolo oyo na %%?
Kobima 11:1-10
11 Mpe Yehova alobaki na Moize ete: “Nakoyeisela Farao ná Ezipito bolɔzi moko lisusu. Nsima na yango, akotika bino bólongwa awa, bókende.+ Na ntango akotika bino nyonso bókende, akobengana mpenza bino bólongwa awa.+2 Sikoyo lobá na matoi ya bato, ete básɛnga, mobali nyonso epai ya moninga na ye, mpe mwasi nyonso epai ya moninga na ye, biloko ya palata mpe biloko ya wolo.”+3 Na yango, Yehova asalaki ete bato bándimama na miso ya Baezipito.+ Mobali yango Moize mpe azalaki moto monene mpenza na mokili ya Ezipito, na miso ya basaleli ya Farao mpe na miso ya bato.+4 Mpe Moize alobaki lisusu ete: “Talá oyo Yehova alobi: ‘Pene na midi ya butu nakoleka na kati ya Ezipito,+5 mpe mwana nyonso ya liboso+ na mokili ya Ezipito asengeli kokufa, banda na mwana ya liboso ya Farao oyo azali kofanda na kiti na ye ya bokonzi kino na mwana ya liboso ya mosaleli ya mwasi oyo azali kosala na enikelo ya mabɔkɔ mpe mwana nyonso ya liboso ya nyama.+6 Mpe kolela monene ekozala mpenza na mokili mobimba ya Ezipito, kolela ya boye eyokaná naino te, mpe kolela ya boye ekoyokana lisusu te.+7 Kasi mbwa ekongalela moto ata moko te kati na bana ya Yisraele, banda na moto tii na nyama;+ mpo bóyeba ete Yehova akoki kosala bokeseni kati na Baezipito mpe bana ya Yisraele.’+8 Mpe basaleli na yo oyo nyonso bakokita mpenza epai na ngai mpe bakofukama bilongi na nse liboso na ngai+ mpe bakoloba ete: ‘Kende, yo ná bato nyonso oyo bazali kolanda matambe na yo.’ Mpe nsima na yango, nakobima.” Na yango, alongwaki epai ya Farao, abimi na nkanda makasi.9 Bongo Yehova alobaki na Moize ete: “Farao akoyokela bino te,+ mpo makamwisi na ngai ebakisama na mokili ya Ezipito.”+10 Mpe Moize ná Arona basalaki makamwisi oyo nyonso liboso ya Farao,+ kasi Yehova azalaki kotika motema ya Farao ekóma makasi, bongo atikaki te bana ya Yisraele bálongwa na mokili na ye, bákende.+


text:
MOKAPO YA MINEI
“Epai okokende, ngai mpe nakokende”
1, 2. (a) Lobelá mobembo ya Ruta ná Naomi, mpe ntina oyo bazali na mawa makasi. (b) Mobembo ya Ruta ná Naomi ekeseni na nini?
RUTA azali kotambola ná Naomi na nzela oyo ekatisi mokili patatalu ya Moabe epai mopɛpɛ ezali makasi. Batikali kaka bango mibale, bazali kokatisa mokili monene wana. Ruta amoni ete molili ebandi kokɔta; atali bokilo na ye mpe amituni soki ntango ekoki naino te mpo na koluka esika ya kolala. Alingaka Naomi mingi mpe akoki kosala nyonso mpo na kobatela ye.
2 Bango nyonso mibale bakutaná na likambo ya mawa mpenza. Bambula mingi eleki banda mobali ya Naomi akufá, kasi sikoyo azali nde kolela bana na ye mibale ya mibali Mahalone ná Kilione, oyo bauti mpe kokufa. Ruta mpe azali na mawa makasi. Mahalone azalaki mobali na ye. Ye ná Naomi bazali kokende na engumba Beteleme, na Yisraele. Atako bazali kokende esika moko, ntina ya mobembo na bango ekeseni. Naomi azali kozonga na mboka na ye, kasi Ruta azali kokende esika oyo ayebi te. Atiki bandeko mpe mboka na ye ná mimeseno mpe banzambe na yango nyonso.
3. Biyano na mituna nini ekosalisa biso tómekola kondima ya Ruta?
3 Nini etindi elenge mwasi yango asala mbongwana monene ndenge wana? Ndenge nini Ruta akozwa makasi ya kobanda bomoi ya sika mpe ya kobatela Naomi? Biyano na mituna yango ekosalisa biso tómona ete tokoki komekola kondima ya Ruta, Momoabe, na makambo mingi. (Talá mpe etanda “ Lisolo moko mokuse, kasi ya kitoko mingi.”) Liboso, tótala naino likambo oyo esalaki ete basi yango mibale básala mobembo molai tii na Beteleme.
Libota oyo ekutanaki na mikakatano
4, 5. (a) Mpo na nini libota ya Naomi ekendaki kofanda na Moabe? (b) Mikakatano nini Naomi akutanaki na yango na Moabe?
4 Ruta akolaki na Moabe, ekólo moko ya moke oyo ezalaki na ɛsti ya Mbu ya Mungwa. Mokili yango ezalaki mingimingi na bangomba patatalu, banzete mingi te, mpe mabulu minene oyo ekabolaki bangomba yango. “Mokili ya Moabe” ezalaki na mabele ya malamu mpo na kosala bilanga, ata ntango nzala ekɔtaki na Yisraele. Kutu nzala yango nde esalaki ete Ruta ayeba Mahalone ná libota na ye.
5 Nzala oyo ekɔtaki na Yisraele etindaki Elimeleke, mobali ya Naomi, azwa mwasi na ye mpe bana na ye mibale ya mibali mpo bákende kofanda lokola bapaya na Moabe. Na ntembe te, kokende kuna etyaki kondima ya moto mokomoko ya libota na bango na komekama, mpo Bayisraele basengelaki kokende kosambela na esika mosantu oyo Yehova aponaki. (Mib. 16:16, 17) Naomi abatelaki kondima na ye makasi. Atako bongo, ayokaki mawa makasi ntango mobali na ye akufaki.
6, 7. (a) Ekoki kozala ete Naomi amitungisaki mpo na nini ntango bana na ye babalaki basi ya Moabe? (b) Mpo na nini ndenge oyo Naomi azalaki kosalela basi ya bana na ye makambo ezali malamu mingi?
6 Ekoki kozala ete Naomi ayokaki lisusu mpasi na motema, ntango bana na ye babalaki basi ya Moabe. (Ruta 1:4) Ayebaki ete Abrahama, nkɔkɔ ya ekólo na ye, asalaki makasi mpo na kozwela mwana na ye Yisaka mwasi na kati ya bato ya ekólo na ye, oyo bazalaki kosambela Yehova. (Eba. 24:3, 4) Na nsima, Mibeko ya Moize epekisaki Bayisraele bábalisa bana na bango ya mibali mpe ya basi na bapaya, noki bámema libota ya Nzambe na losambo ya bikeko.
7 Atako bongo, Mahalone ná Kilione babalaki basi ya Moabe. Ata soki yango etungisaki Naomi to elɛmbisaki ye nzoto, emonani ete asalaki nyonso mpo amonisela Ruta ná Orpa, basi ya bana na ye boboto mpe bolingo ya solosolo. Mbala mosusu azalaki na elikya ete mokolo mosusu bango mpe bakokóma basambeli ya Yehova. Ezala bongo to te, Ruta ná Orpa bazalaki kosepela na Naomi mingi. Boyokani malamu oyo bazalaki na yango esalisaki bango na ntango ya mpasi. Tii ntango mibali ya bilenge basi yango bakufaki, babotaki te.
8. Ekoki kozala ete nini esalisaki Ruta alinga Yehova?
8 Ezali mpasi tóloba ete lingomba ya Ruta esalisaki ye ayeba oyo akosala soki akutani na likambo ya mpasi ndenge wana. Bato ya Moabe bazalaki kosambela banzambe ebele; oyo alekaki bango nyonso ezalaki Kemoshe. (Mit. 21:29) Emonani ete lingomba ya bato ya Moabe ezalaki na mobulu mpe na makambo ya nsɔmɔ oyo ezalaki mingi na ntango wana, na ndakisa kotumba bana mbeka. Na ntembe te, makambo oyo Mahalone to Naomi bayebisaki Ruta na ntina na Yehova, Nzambe ya Yisraele oyo azali bolingo mpe motema mawa, emonisaki ye ete Yehova akeseni mpenza na banzambe ya Moabe. Yehova amoniselaka bato na ye bolingo, kasi anyokolaka bango te. (Tángá Kolimbola Mibeko 6:5.) Ekoki kozala ete na ntango wana oyo Ruta azalaki na mawa makasi mpo na liwa ya mobali na ye, akómaki kokangama lisusu mingi na Naomi mpe azalaki kosepela koyoka mobange mwasi yango ntango azali kolobela Yehova, Nzambe Mozwi-ya-Nguya-Nyonso, misala na ye ya kokamwa, mpe bolingo ná motema mawa oyo amoniselaka bato na ye.
9-11. (a) Ekateli nini Naomi, Ruta, mpe Orpa bazwaki? (b) Liteya nini tokoki kozwa na makambo ya mpasi oyo ekómelaki Naomi, Ruta, mpe Orpa?
9 Naomi azalaki kosepela koyoka bansango ya mboka na ye. Ekoki kozala ete mokolo moko, ayokaki epai ya moto moko ya mombongo oyo asalaka mibembo ete nzala esili na Yisraele. Yehova atyelaki bato na ye likebi. Beteleme ezongelaki lisusu nkombo na yango, oyo elimboli: “Ndako ya limpa.” Naomi azwaki ekateli ya kozonga na mboka na ye.
10 Ruta ná Orpa bakosala nini? (Ruta 1:7) Liwa ya mibali na bango esalaki ete bákóma baninga makasi ná Naomi. Emonani ete Ruta akómaki moninga ya motema ya Naomi mpo na boboto mpe kondima makasi oyo Naomi azalaki na yango epai ya Yehova. Basi wana misato oyo mibali bakufá babandaki kokende na Yuda.
11 Mokanda ya Ruta emonisi ete makambo ya mpasi ekómelaka moto nyonso, ezala moto malamu to moto mabe. (Mos. 9:2, 11) Emonisi lisusu ete ntango moto oyo tolingaka akufi, ekozala malamu tóluka libɔndisi mpe lisungi epai ya basusu, mingimingi epai ya baoyo balukaka libateli epai ya Yehova, Nzambe oyo Naomi azalaki kosambela.
Bolingo ya sembo ya Ruta
12, 13. Mpo na nini Naomi alingaki ete Ruta ná Orpa bázonga na mboka na bango na esika bákende ná ye, mpe bilenge basi yango balobaki nini?
12 Ntango basi yango misato batambolaki ntaka molai, likambo moko ebandaki kotungisa Naomi. Akanisaki bilenge basi oyo bazalaki elongo na ye mpe bolingo oyo bamoniselaki ye ná bana na ye ya mibali. Alingi te kobakisela bango mpasi mosusu. Soki batiki mboka na bango mpe bakei ná ye, akosalela bango nini na Beteleme?
13 Nsukansuka, Naomi alobaki na bango boye: “Bókende, bózonga, moto na moto na ndako ya mama na ye. Tiká Yehova amonisela bino motema boboto, kaka ndenge bino bomoniselaki mibali oyo sikoyo basili kokufa mpe ngai.” Amonisaki mpe ete azali na elikya ete Yehova akopesa bango mibali mosusu mpe bomoi ya sika. Biblia elobi boye: “Bongo apwɛpwaki bango, mpe babandaki kotombola mingongo na bango mpe kolela.” Tomoni mpenza ntina oyo Ruta ná Orpa bakangamaki na mwasi yango ya motema malamu mpe oyo azalaki koluka matomba ya basusu. Bilenge basi yango bazalaki koloba ete: “Te, kasi tokozonga elongo na yo epai ya bato na yo.”
14, 15. (a) Orpa azongelaki nini? (b) Naomi alobaki nini mpo Ruta andima kotika ye?
14 Kasi, Naomi andimaki na mbala moko te. Amonisaki bango polelepolele ete akokoka mpenza te kosalisa bango na Yisraele, mpo azali na mobali te mpo na kokokisa bamposa na ye, azali mpe na bana mibali te oyo bakobala bango, mpe azalaki ata na elikya moko te. Amonisaki bango ete azali koyoka mpasi mpo akokoka kosalisa bango te. Orpa amonaki ete Naomi alobi solo. Atikaki bandeko na ye na Moabe, azalaki na mama, mpe ndako ya kofanda. Amonaki ete kotikala na Moabe ezali malamu. Na mpasi na motema, apwɛpwaki Naomi mpe azongaki.
15 Kasi Ruta asalaki nini? Makambo oyo Naomi alobaki etalaki mpe ye. Biblia elobi boye: “Kasi Ruta, akangamaki na ye.” Ekoki kozala ete ntango Naomi azongelaki kotambola, ayaki komona ete Ruta azali kolanda ye nsimansima. Alobaki na ye boye: “Talá! Mbanda na yo, oyo mobali akufá lokola yo, azongi epai ya bato na ye mpe epai ya banzambe na ye. Zongá elongo na mbanda na yo oyo mobali akufá.” (Ruta 1:15) Maloba ya Naomi esalisaka motángi ayeba likambo moko ya ntina mingi. Orpa azongaki kaka epai ya bato na ye te, kasi mpe epai “banzambe na ye.” Orpa amonaki mabe te kokoba kosambela Kemoshe mpe banzambe mosusu ya lokuta. Ruta mpe akanisaki bongo?
16-18. (a) Ndenge nini Ruta amonisaki bolingo ya sembo? (b) Liteya nini tokoki kozwa epai ya Ruta na likambo etali bolingo ya sembo? (Talá mpe bililingi ya basi oyo mibale.)
16 Ntango atikalaki kaka ye ná Naomi na nzela, Ruta ayebaki na motema na ye ekateli nini azwi. Alingaki Naomi mingi mpe Nzambe oyo Naomi azalaki kosalela. Na yango, Ruta alobaki boye: “Kobondela ngai te ete nasundola yo, nazonga, natika yo; mpo epai okokende, ngai mpe nakokende, epai okolala, ngai mpe nakolala. Bato na yo bakozala bato na ngai, mpe Nzambe na yo Nzambe na ngai. Epai okokufa, ngai mpe nakokufa, mpe kuna nde nakokundama. Tiká Yehova asala ngai bongo mpe abakisa yango, soki eloko mosusu, longola kaka liwa, ekokabola ngai ná yo.”
17 Ruta abimisaki maloba kitoko mpenza; atako akufá maloba yango esilaka ngala te, mpe bato bayebi yango tii lelo atako eleki sikoyo mbula 3 000. Maloba yango emonisaka ete Ruta azalaki na ezaleli moko ya malamu mingi: bolingo ya sembo. Bolingo ya Ruta epai ya Naomi ezalaki makasi mpe sembo, yango wana alobaki ete akozala na Naomi esika nyonso oyo akokende. Kaka liwa nde ekokaki kokabola bango. Bato ya Naomi bakokóma bato na ye, mpo Ruta andimaki kotika biloko nyonso oyo azalaki na yango na Moabe, ata mpe banzambe ya Moabe. Na bokeseni na Orpa, Ruta alobaki na motema mobimba ete alingi Yehova, Nzambe ya Naomi, azala mpe Nzambe na ye. *
18 Na yango, bakobaki mobembo, kaka bango mibale na nzela molai wana oyo ezalaki komema na Beteleme. Bato mosusu balobi ete mbala mosusu mobembo yango esalaki pɔsɔ mobimba. Kasi, lokola bazalaki bango mibale, na ntembe te balendisanaki na mpasi oyo bazalaki na yango.
19. Mpo na yo, ndenge nini tokoki komonisa bolingo ya sembo lokola Ruta na libota na biso, epai ya baninga, mpe na lisangá?
19 Lelo oyo mpe bato bazali kokutana na makambo ya mpasi. Na eleko na biso, oyo Biblia ebengi “ntango moko ya mpasi mpenza mpe ya mikakatano,” biso nyonso tokutanaka na makambo ndenge na ndenge ya mabe to ya mpasi. (2 Tim. 3:1) Na yango, ezaleli oyo Ruta amonisaki ezali na ntina mingi koleka lelo oyo. Tosengeli komonisa bolingo ya sembo, bolingo oyo esɛngaka kokangama na moto oyo olingi mpe koboya kotika ye; ezaleli yango ekotinda biso tósalisana na mokili oyo mabe. Tosengeli komonisa yango na libala, na bandeko ya libota, na baninga mpe na lisangá. (Tángá 1 Yoane 4:7, 8, 20.) Soki tozali komonisa bolingo ya ndenge wana, tozali komekola ndakisa malamu ya Ruta.
Ruta ná Naomi na Beteleme
20-22. (a) Kofanda na Moabe ekómisaki bomoi ya Naomi ndenge nini? (b) Likanisi nini ya mabe Naomi azalaki na yango mpo na bampasi na ye? (Talá mpe Yakobo 1:13.)
20 Ya solo, koloba ete ozali na bolingo ya sembo ná komonisa yango na misala, ezali makambo mibale ekeseni. Ruta azalaki na libaku ya komonisa bolingo ya sembo kaka epai ya Naomi te, kasi mpe epai ya Yehova Nzambe, oyo ye aponaki kosambela.
21 Nsukansuka, basi yango mibale bakómaki na Beteleme, mboka oyo ezalaki na ntaka ya kilomɛtrɛ soki 10 na sudi ya Yerusaleme. Emonani ete Naomi ná libota na ye bayebanaki mingi na mwa engumba yango, mpo mboka eninganaki ntango bayokaki ete Naomi azongi. Basi ya mboka bazalaki kotalatala ye mpe koloba ete: “Oyo nde Naomi?” Na ntembe te, azalaki lisusu te ndenge azalaki liboso akende na Moabe; elongi na ye mpe molato na ye emonisaki ete anyokwamaki mpe akutanaki na bampasi na boumeli ya bambula.
22 Naomi ayebisaki bandeko na ye mpe baninga na ye ya kala ete bomoi na ye ekómá mpenza bololo. Amonaki malamu kutu nkombo na ye elongwa Naomi oyo elimboli “esengo na ngai,” mpe ekóma Mara, oyo elimboli “bololo.” Mawa mpo na Naomi! Ndenge moko na Yobo oyo azalaki na bomoi liboso na ye, Naomi akanisaki ete Yehova Nzambe nde ayeiseli ye bampasi nyonso wana.
23. Ruta abandaki kokanisa nini, mpe ebongiseli nini Mibeko ya Moize ezwaki mpo na babola? (Talá mpe maloba na nse ya lokasa.)
23 Ntango bakómaki kofanda na Beteleme, Ruta abandaki kokanisa ndenge oyo akokokisa bamposa na ye ná oyo ya Naomi. Ayokaki ete Mibeko oyo Yehova apesaki bato na ye na Yisraele ezali na ebongiseli moko malamu mpo na babola. Mibeko epesaki bango nzela ya kokende na bilanga na eleko ya kobuka mbuma mpe kolanda babuki-mbuma mpo na kolɔkɔta mbuma oyo etikalaka mpe oyo ebotaka na bansuka ya elanga. *
24, 25. Ruta asalaki nini ntango akómaki na bilanga ya Boaze, mpe mosala ya kolɔkɔta mbuma na bilanga ezalaki mosala ya ndenge nini?
24 Ezalaki eleko ya kobuka ɔrje, mbala mosusu na sanza ya minei na kolanda kalandriye ya lelo, mpe Ruta akendaki na bilanga kotala soki nani akopesa ye nzela ya kolɔkɔta mbuma oyo ekotikala na elanga. Kozanga kokana, akendaki na elanga ya mobali moko na nkombo Boaze, moto moko ya bozwi oyo azalaki ndeko ya Elimeleke, mobali ya Naomi. Atako Mibeko epesaki ye nzela ya kolɔkɔta mbuma, amonaki te ete esengeli akanga mabɔkɔ; asɛngaki elenge mobali oyo azalaki kotambwisa mosala ya kobuka mbuma nzela mpo asala. Elenge mobali yango andimaki, mpe Ruta abandaki mbala moko kosala.
25 Meká komona ndenge Ruta azali kolanda bato oyo bazalaki kobuka mbuma. Ntango bazali kokata ɔrje na bambeli na bango, Ruta azali kogumbama mpo na kolɔkɔta oyo bakweisi to oyo batiki; azali kosangisa mitó yango mpe kokanga yango maboke, mpe komema yango na esika oyo akokaki kobɛtabɛta yango mpo na kozwa mbuma. Mosala yango ezalaki kosalema malɛmbɛ, ezalaki kolɛmbisa mpe ezalaki kokóma mpasi mingi wana moi ebandi kobima. Ata bongo, Ruta akobaki kosala, azalaki kopema kaka mpo na kopangwisa motoki to kolya mwa eloko na kati ya “ndako,” na ntembe te ezalaki mwa esika oyo babongisaki mpo basali bákimaka moi.
26, 27. Boaze azalaki moto ya ndenge nini, mpe ndenge nini azalaki kosalela Ruta makambo?
26 Mbala mosusu Ruta atyaki ata na makanisi te ete moto akomona ye mpe akotyela ye likebi; nzokande yango nde esalemaki. Boaze amonaki ye mpe atunaki elenge mobali oyo azalaki kokɛngɛla mosala soki Ruta azali nani. Boaze azalaki na kondima makasi. Kutu, ntango azali kopesa basali na ye mbote, azali koloba na bango boye: “Yehova azala na bino.” Bazalaki mpe kozongisela ye kaka bongo. Na kati ya basali yango, basusu bazalaki kosala kaka mpo na mokolo moko mpe basusu bazalaki bapaya. Mobali yango ya mobange, oyo azalaki kolinga Yehova mingi, azwaki Ruta lokola mwana na ye.
27 Boaze abengaki Ruta “mwana” na ye, mpe ayebisaki ye ete ayaka na elanga mpo na kolɔkɔta mbuma mpe azalaka ná bilenge basi ya ndako na ye mpo basali ya mibali bátungisa ye te. Azalaki kosala nyonso mpo Ruta azanga eloko ya kolya te. (Tángá Ruta 2:8, 9, 14.) Kasi, azalaki mpe kopesa ye longonya mpe kolendisa ye. Ndenge nini?
28, 29. (a) Ruta ayebanaki lokola moto ya ndenge nini? (b) Na ndakisa ya Ruta, ndenge nini yo mpe okoki koluka libateli epai ya Yehova?
28 Ntango Ruta atunaki Boaze, eloko nini mopaya lokola ye asalaki mpo Boaze amonisela ye boboto ya ndenge wana, Boaze alobaki ete ayokaki makambo nyonso oyo asalelaki bokilo na ye, Naomi. Mbala mosusu Naomi alobaki malamu mpo na Ruta epai ya basi ya Beteleme, mpe nsango yango ekómaki na matoi ya Boaze. Ayebaki mpe ete Ruta akómaki kosambela Yehova, mpo alobaki na Ruta boye: “Tiká Yehova apesa mbano mpo na oyo osalaki, mpe ozwa lifuti ya kokoka uta na Yehova Nzambe ya Yisraele, oyo na nse ya mapapu na ye oyei koluka esika ya komibomba.”
29 Maloba wana elendisaki mpenza Ruta! Alukaki libateli epai ya Yehova, ndenge mwana ndɛkɛ amibatelaka na nse ya mapapu ya mama na ye. Ruta apesaki Boaze mersi mpo na maloba na ye ya kokitisa motema. Mpe akobaki mosala tii mpokwa.
30, 31. Liteya nini tokoki kozwa epai ya Ruta na oyo etali mosala, komonisa botɔndi, mpe komonisa bolingo ya sembo?
30 Kondima oyo Ruta amonisaki ezali ndakisa malamu mpenza mpo na biso nyonso, oyo tozali kobunda etumba na eleko oyo nkita ezali se kobeba. Amonaki te ete basusu basengeli kosalela ye makambo nyonso mpo mobali na ye akufá, kasi azalaki na botɔndi mpo na oyo bapesaki ye. Ayokaki nsɔni te kosala mosala makasi mpe ntango molai mpo na kokokisa bamposa ya moto oyo alingaki mingi, atako mosala yango ezalaki ya lokumu te. Andimaki mpe asalelaki na motema moko toli ya bwanya oyo bapesaki ye mpo asala mosala kozanga likama mpe ná bato ya malamu. Likambo eleki ntina ezali ete abosanaki soki moke te ete Yehova Nzambe, azali Mobateli na ye ya solosolo.
31 Soki tomonisi bolingo ya sembo lokola Ruta mpe tolandi ndakisa na ye ya komikitisa, ya kozala makasi na mosala mpe ya komonisaka botɔndi, kondima na biso mpe ekokóma ndakisa ya malamu mpo na basusu. Kasi, ndenge nini Yehova akokisaki bamposa ya Ruta ná Naomi? Tokolobela yango na mokapo oyo elandi.
^ par. 17 Tóbosana te ete Ruta asalelaki kaka te titre “Nzambe” ndenge bapaya mingi bakokaki kosala; asalelaki mpenza nkombo ya Nzambe, Yehova. Buku moko (The Interpreter’s Bible) elobi boye: “Na ndenge yango mokomi amonisaki ete mopaya yango akómaki mosaleli ya Nzambe ya solo.”
^ par. 23 Ezalaki mobeko ya malamu mpenza, mpe ekoki kozala ete mobeko ya ndenge wana ezalaki te na mboka ya Ruta. Na ntango wana na Proche-Orient, bazalaki konyokola basi oyo mibali bakufá. Buku moko elobi boye: “Nsima ya liwa ya mobali na ye, mwasi asengelaki koluka lisalisi epai ya bana na ye ya mibali; soki azali na bango te, akokaki komitɛka lokola moombo, kosala kindumba, to kokufa.”


text:
Biblia na Internet | BIBLIA - LIBONGOLI YA MOKILI YA SIKA
Olingi koyoka botángi ya lisolo oyo na %%?
Basambisi 12:1-15
12 Na nsima, mibali ya Efraime babengamaki mpe bakatisaki na nɔrdi mpe balobaki na Yefeta boye: “Mpo na nini okatisaki mpo na kobunda na bana ya Amone, kasi obengisaki biso te tókende na yo?+ Tokotumba ndako na yo na mɔtɔ, ná yo na kati.”+2 Kasi Yefeta alobaki na bango ete: “Nazalaki, ngai ná bato na ngai, na matata monene mpenza ná bana ya Amone.+ Mpe nabengaki bino bósalisa ngai, kasi bobikisaki ngai na lobɔkɔ na bango te.3 Ntango namonaki ete obikisi ngai te, nazwaki mokano ya kotya molimo na ngai na likama+ mpe kokende kobunda na bana ya Amone.+ Mpe Yehova apesaki bango na lobɔkɔ na ngai. Bongo mpo na nini bino boyeli ngai lelo mpo na kobunda na ngai?”4 Na mbala moko, Yefeta ayanganisaki mibali nyonso ya Gileade+ mpe abundisaki Efraime; mpe mibali ya Gileade babomaki Efraime, mpo bango balobaki ete: “Bozali bato oyo bakimá Efraime, Ee Gileade, na kati ya Efraime, na kati ya Manase.”5 Bongo Gileade azwaki bisika bakatisaka Yordani na makolo,+ liboso ya Efraime; mpe esalemaki boye: ntango mibali ya Efraime oyo bazalaki kokima bazalaki koloba: “Bólekisa ngai nakatisa,” mibali ya Gileade bazalaki kotuna mokomoko boye: “Ozali Moefraime?” Soki alobi ete: “Te!”6 bango bazalaki koloba na ye boye: “Lobá naino Shibolete.”+ Kasi ye azalaki koloba: “Sibolete,” mpo azalaki kokoka te koloba liloba yango malamu. Mpe bazalaki kokanga ye mpe koboma ye na bisika bakatisaka Yordani na makolo. Bongo na ntango yango, mibali nkóto ntuku minei na mibale (42 000) ya Efraime bakufaki.+7 Mpe Yefeta akobaki kosambisa Yisraele mbula motoba; nsima na yango, Yefeta Mogileade akufaki mpe akundamaki na engumba na ye, na Gileade.8 Mpe nsima na ye, Ibezane moto ya Beteleme+ abandaki kosambisa Yisraele.+9 Mpe abotaki bana mibali ntuku misato (30) mpe bana basi ntuku misato. Atindaki bato libándá* mpe bayaki na bana basi ntuku misato oyo bauti libándá mpo na bana na ye ya mibali. Mpe akobaki kosambisa Yisraele mbula nsambo.10 Na nsima, Ibezane akufaki mpe akundamaki na Beteleme.11 Mpe nsima na ye, Elone Mozebulone+ abandaki kosambisa Yisraele. Mpe akobaki kosambisa Yisraele mbula zomi.12 Na nsima, Elone Mozebulone akufaki mpe akundamaki na Aiyalone, na mokili ya Zebulone.13 Nsima na ye, Abadone mwana ya Hilele Mopiratone+ abandaki kosambisa Yisraele.14 Mpe abotaki bana mibali ntuku minei (40) mpe azalaki na bana mibali ntuku misato (30) ya bana na ye, oyo bazalaki kotambola na bampunda ntuku nsambo (70) oyo ekɔmɛli.+ Mpe akobaki kosambisa Yisraele mbula mwambe.15 Na nsima, Abadone mwana ya Hilele Mopiratone akufaki mpe akundamaki na Piratone, na kati ya mokili ya Efraime, na ngomba ya Moamaleke.+
Maloba na nse
^ “Libándá,” elingi koloba, na mabota to bituluka mosusu.


text:
Kala mingi te wana ezalaki ngai kotalaka misala ya tempelo kitoko ya Brigham City Utah, namikundolaki likambo nakutanaki na yango ntango nazalaki kosala lokola coordinateur ya bofungoli mpo na bato banso, ya bozongi kobulisa, mpe ya milulu nyonso ya bosepeli ya oyo ekenda sango Tempelo ya Laie Hawaii.
Mwa basanza liboso basilisa misala ya bobongisi mpo na kokomisa yango monene mpe sika, nabiangamaki kotala elongo na Mokambi ya Misala ya Tempelo, Mpaka William R. Walker, mpe Baninga na ye Basali ya misala ya Tempelo. Mpo na kobakisa, bato mingi ya bakompani oyo bapesamaki misala bayaki. Ntina ya botamboli wana ezalaki na ndambu mpo na kotala bokei liboso mpe motuya ya mosala oyo esalemaki. Na ntango tazalaki kotal, mosala esalemaki na motuya ya 85 na monkama.
Wana ezalaki biso kokota na tempelo, nazalaki kotala mpe koyoka Mpaka Walker mpe baninga na ye ya mosala ntango bazalaki kotala mosala mpe kosolola elongo na mokambi ya bato ya misala. Ntango na ntango nazalaki komona moto moko kotambwisaka loboko na ye na efelo wana ezalaki biso kokende uta eteni ya ndako moko na mosusu. Mwa ntango nsima ya kosala eye, akomipakola misapo yango na yango mpe koya penepene ya mokambi ya basali mpe koloba, “Nazali koyoka mwa makwanza na efelo oyo. Makwanza ezali mobeko ya tempelo te. Bosengeli kopalisa lisusu mpe sembisa efelo oyo.” Mokambi ya basali na botosi nyonso azalaki kokoma eloko moko moko bamonaki.
Ekomaki biso penepene ya esika moko na tempelo wapi bobele bato moke bakokaki komona, moto se moko wana atelemisaki biso mpe abendaki bokebi na biso na lininisa moko ya tala tala ya kitoko oyo batiaki kala mingi te. Lininisa oyo ezalaki mapeka mibale (0.6 m) na monene na mapeka motoba (1.8 m) na molai mpe ezalaki na emekoleli moko ya tala-tala ya bakale ya matono matono. Alakisaki mosapi na tala-tala moko ya moke ya kale ya basentimetele (5 cm) mpe ya langi-langi oyo ezalaki na emekoleli ya mpamba mpe alobaki, “Kale wana ezali ya kobeba.” Natalaki kale yango mpe na miso na ngai emonanaki ete batii yango malamu. Nzokande, soki motali mpembeni na emekolelo na maboko, nakokaki komona ete mbeba ezalaki mpe ete mwa kale wana ezalaki solo mpenza na molai likolo ya (3 mm) ya kobeba. Malakisi mapesamaki boye na mokambi ya basali ete lininisa mosusu etiama na esika wana mpo ezalaki te mobeko ya tempelo.
Nandimi yango ete nakamwaki ete lininisa mobimba etiama na esika ya oyo wana kaka mpo na mwa mbeba wana ya moke oyo ezalaki kutu komonana te. Solo mpenza, ezalaki mpenza mpasi ete moto ayeba to nkutu amona lininisa oyo na kotalaka mosika kuna ezalaki na tempelo.
Lokola nazalaki kozonga ndako kotambwisaka motuka uta na tempelo mokolo wana, nabanzaki nini nayekolaki uta na likambo oyo—to, nzokande, oyo nakanisi nayekolaki. Bososoli na ngai ya oyo nayekolaki ekomaki polele te kino mposo mingi nsima ntango babiangaki ngai kotambola mpo nakotala nzinga nzinga na tempelo oyo esilaki sikawa.
Wana ezalaki ngai kokota na tempelo ebongisami mobimba ya Laie Hawaii Temple, nakamwaki mingi na kitoko na yango mpe motuya ya misala ya nsuka. Bokoki kososola ete litomba na ngai ezalaki monene ya komona lisusu bifelo wana ya “makwanza” mpe lininisa wana “ebeba”. Mokambi ya basali apalisaki lisusu mpe asembisaki bifelo? Batiaki solo lininisi ya esika na esika ya liboso. Lokola napusanaki penepene na bifelo wana ya makwanza, nakamwaki na komonaka ete batiaki nkasa ya kozipa kodiembela na bifelo yango. Likanisi na ngai ya liboso ezalaki, “Boye oyo ezali nde lolenge mokambi ya misala abongisaki makwanza—azipaka yango.” Kasi te, nayekolaki ete moango ezalaka ntango nyonso ya kuzipa bifelo na nkasa. Namitunaki mpo na nini mwa makwanza ya mike oyo ekoki mpenza komonana te ezali kosala mpasi soki esengelaki nkasa ya bifelo mpo na kozipa yango? Nsima napusanaki malembe na esika wapi lininisa ya kobeba ezwamaki mpe nasutukaki na komona Mbeki moko ya kitoko balona nzete ya molai kino na palafo efanda semba liboso ya lininisa yango. Lisusu, nabanzakio, “Boye oyo ezali nde lolenge mokambi ya misala abongisaki mwa kale ebeba—azipaka yango.” Lokola napusanaki pembeni, napusaki nkasa ya milona wana na mupanzi mpe napwepwaki ntango namonaki ete solo mpenza batiaki lininisa mosusu na esika na yango. Mwa kale yak ala ebeba etelemaki ya kobongisama kitoko mpenza na emekoleli yango. Nayekolaki ete ezalaka eteni ya eyembeli ya kati ya kotia milona na liboso ya lininisa.
Mpo na nini bifelo na mwa makwanza mpe lininisa na kale ebongi te ezalaki kosenga misala ya kobakisa kutu batia mosusu na esika na yango ntango maboko to miso moke kaka ekoyeba yango mpe na mpasi? Mpo na nini moto bapesi misala asengeli kokangama na mibeko mina ya likolo?
Wana ebimaki na tempelo komelamaka na makanisi, nazwaki eyano na ngai ntango natalaki likolo na libanda oyo babongisaki kitoko mpe namonaki maloba maye: “Bosantu na Nkolo, Ndako ya Nkolo.”
Batempelo ya Eklezia oyo ezali sikisiki mpenza lokola esakolamaki. Bandako oyo ya bule etongami mpo tosalela yango, mpe kati na bifelo na yango makuli ya bule mpe ya lobiko ezali kosalema. Kasi ntembe esengeli te kozala mpo na eye etali nani azali nkolo ya ndako yango. Na kosengaka ete batonga yango sikisiki mpe balanda mibeko ya botongi eteni na eteni, tozali bobele kolakisa bolingo na biso na Nkolo Yesu Klisto te, kasi tozali lisusu kolakisa na baye batalaka biso ete tozali kokumisa mpe kokumbamela Ye oyo azali nkolo ndako.
Na bobimisi bopesama na Profeta Joseph Smith mpo na kotonga tempelo na Nauvoo, Nkolo atindaki ete:
““Boya, na wolo na bino nyonso, mpe palata na bino, mpe mabanga ma bino ma ntalo, mpe biloko na bino ya kala ya motuya binso; mpe elongo na banso oyo bazali na boyebi ya biloko ya kala ya motuya…mpe bomema… banzete nyonso ya motuya ya mabele;
“…botonga ndako mpo na nkombo na ngai, ete Oyo Aleki Likolo afanda na kati.”1
Oyo elandi ndakisa etiami na Mokonzi Salomo na Boyokani ya Kala ntango atongaki tempelo moko mpo na Nkolo kosalelaka bobele biloko ya kitoko makasi bisalelami na mayele ya ntoki ya bato.2 Lelo tozali kokoba kolanda emekoli se moko oyo, na kozangaka kolekisa ndelo, ntango tozali kotonga batempelo ya Eklezia.
Nayekolaki ete atako miso mpe maboko ya bokufi ekoki te komona to koyoka mbeba, Nkolo ayebi motuya ya makasi tosali mpe soki tosalaki makasi nyonso ekoki na biso. Ezali se ndenge moko na makasi tozali kosala mpo na kotambwisa bomoi oyo elongobani mpo na kozwa mapamboli ma tempelo. Nkolo apesaki toli ete:
“Mpe mbala nzike lokola bato ba ngai batongeli ngai ndako na nkombo ya Nkolo, mpe batiki nzela te ete eloko moko te ya mbindo ekota na kati, ete esantolama, nkembo na ngai ekozala likolo na yango;
“Iyo, mpe nakozala kuna, mpo nakoya kati na yango, mpe bato ya peto na mitema oyo bakoya na kati bakomona Nzambe.
“Kasi soki esantolami nakoya na kati te, mpe nkembo na ngai ekozala kun ate; mpo na koya na batempelo ezanga bosantu te.”3
Lokola mokambi ya basali misala, ntango toyebi makambo maye kati na bomoi na biso ezali koyokana te na malongi ya Nkolo, ntango makasi tosali ekokaki mpenza na maye nyonso tokokaki kosala te, tosengeli noki kokende kosembola eloko nyonso ezali mabe, koyebaka ete tokoki kobombela Nkolo masumu na biso te. Tosengeli komikundola ete “kasi ntango tozali koluka kobomba masumu ma biso, … tala, lola ibendami yangomei; Molimo mwa Nkolo [mpe] eyokisami mawa.”4
Nayekolaki lisusu ete mibeko ya likolo ya kotonga tempelo miye Eklezia azali kosalela ezali ndakisa nkutu elilingi ya boniboni tosengeli kotambwisa bomoi na biso moko. Tokoki moto na moto kosalela mateya ya Apostolo Paulo maye mapesamaki na Eklezia ya kala ntango alobaki:
“Boyebi te ete bino bozali tempelo ya Nzambe, mpe ete Molimo ya Nzambe avandaka kati na bino?
““Soki moto abomi temepelo ya Nzambe, Nzambe akoboma ye; mpamba te tempelo ya Nzambe ezali ya santu, mpe bino bozali ndako yango.”5
Totongami moko na moko na biloko ya motuya ya ntoki, mpe tozali mbano ya kokamwa biloko bisalemi na maboko ya Nzambe. Nzokande, soki toleki kaka mibu ya boyanoli mpo na kokota na libanda ya etumba na masumu mpe mimekano, tempelo na biso moko ekoki kozala na mposa ete babongisa yango ezonga sika. Mbele ezali na bifelo kati na biso oyo ezali makwanza makwanza mpe esengeli kopalisama to maninisi ya milimo na biso oyo esengeli batia mosusu na esika na yango mpo ete totelema na bisika ya bosantu. Ngolu na biso nde mobeko ya tempelo oyo tosengeli kokokisa ezali moye ya bobongi nie te, atako tozali kobunda mpo na yango, kasi nde tozali kobomba mitindo mpe kosala manso tokoki mpo na kotambwisa bomoi na biso lokola bayekoli ya Yesu Klisto. Ezali losambo na ngai ete tokosala makasi mpo na kotambwisa bomoi oyo elongobani mpo na kozwa mapamboli ya tempelo nakosalaka manso tokoki, na kobongisa nyonso esengeli mpe kolongolaka mbeba mpe mabe ete Molimo ya Nzambe akoka ntango nyonso kozala elongo na biso. Na nkombo ya Yesu Klisto, amene.


text:
Libala ya makango to “yaká tófanda” ezali mabe ata soki bato yango balingani?
Eyano ya Biblia
Biblia elobi polele ete “
Nzambe akosambisa bato ya pite.” (Baebre 13:4) Liloba ya Grɛki pornéïa oyo ebongolami na “pite,” emonisaka mpe kosangisa nzoto liboso ya kobalana. Na yango, libala ya makango to “yaká tófanda” ezali mabe na miso ya Nzambe, ata soki bato yango bazali na likanisi ya kobalana.
Bongo soki mwasi ná mobali yango balingani mpenza? Nzambe alobi kaka ete basengeli kobalana liboso ya kosangisa nzoto. Nzambe nde Moto akelá biso na likoki ya kolinga. Kutu ezaleli ya Nzambe ya libosoliboso ezali bolingo. (1 Yoane 4:8) Na yango, ye moko ayebi ntina oyo atyá mobeko ete kaka bato oyo babalani nde basengeli kosangisa nzoto.


text:
Olingi koyoka botángi ya lisolo oyo na %%?
Mokanda ya likita Bomoi mpe mosala | Sanza ya Juillet 2017
Esakweli oyo elobeli Tire esalisaka biso tótyela Liloba ya Yehova motema mingi
Mokanda ya Ezekiele elobelaki ata makambo mikemike etali kobebisama ya Tire.
-
26:7-11
Mwa moke nsima ya mobu 607 L.T.B., banani babebisaki engumba monene ya Tire?
-
26:4, 12
Na mobu 332 L.T.B., nani asalelaki mabondo ya mabanga ya engumba monene ya Tire mpo na kotonga gbagba (pont) mpe kobebisa engumba ya esanga Tire?
Esakweli nini oyo ezali na makambo ya sikisiki ozali kozela kokokisama na yango?
Tindá
Tindá
MOKANDA YA LIKITA BOMOI MPE MOSALA
Lingala
Esakweli oyo elobeli Tire esalisaka biso tótyela Liloba ya Yehova motema mingi
https://assetsnffrgf-a.akamaihd.net/assets/m/202017253/univ/art/202017253_univ_sqr_xl.jpg


text:
Biblia na Internet | BIBLIA - LIBONGOLI YA MOKILI YA SIKA
Olingi koyoka botángi ya lisolo oyo na %%?
Yirimia 10:1-25
10 Bóyoka liloba oyo Yehova alobi mpo na bino, Ee ndako ya Yisraele.2 Talá oyo Yehova alobi: “Bóyekola nzela ya bikólo mosusu ata moke te,+ mpe bózala na nsɔmɔ te mpo na bilembo ya likoló, mpamba te bato ya bikólo bazali na nsɔmɔ mpo na yango.+3 Mimeseno ya bikólo+ ezali kaka mopɛpɛ, mpo ezali kaka nzete+ ya mpamba oyo moto akati na zamba, eloko esalemi na mabɔkɔ ya moto oyo ayebi malamu misala ya mabɔkɔ na likwangola ya mokuse.+4 Moto akómisaka yango kitoko na palata mpe na wolo.+ Bakangaka yango makasi na bansɛtɛ mpe na bamarto, mpo ata moko te eningana.+5 Ezali lokola dɔngɔlɔmiso ya elanga ya kɔkɔmbrɛ, mpe ekoki koloba te.+ Bazali komema yango mpenza, mpo ekoki kotambola ata moke te.+ Bóbanga yango te, ekoki kosala likambo ata moko te oyo ezali komema mpasi mpe, lisusu, ekoki kosala likambo moko te ya malamu.”+6 Ee Yehova, moko te azali lokola yo.+ Ozali monene, mpe nkombo na yo ezali monene kati na nguya.+7 Nani akobanga yo te,+ Ee Mokonzi ya bikólo,+ mpo yango ebongi na yo; mpamba te na bato nyonso ya bwanya na bikólo mpe na makonzi na bango nyonso, moko oyo akokani na yo ata moke azali te.+8 Mpe bazangi mayele, bazali mpe bazoba.+ Nzete ezali kaka kolendisa makambo ya mpamba.+9 Bazali komema longwa na Tarasisi+ palata oyo babɛtibɛti kino ekómi bitando ya papala, mpe wolo longwa na Ufaze,+ mosala ya moto oyo ayebi malamu misala ya mabɔkɔ mpe esalemi na mabɔkɔ ya mosali bibende; bilamba na bango ezali nsinga ya bulé mpe lɛnɛ oyo epakolami langi ya mwa motane-bulé. Yango nyonso ezali mosala ya bato oyo bayebi mosala malamu.+10 Kasi Yehova azali Nzambe na bosolo.+ Azali Nzambe ya bomoi+ mpe Mokonzi mpo na ntango oyo etyami ndelo te.+ Mpo na nkanda na ye mabele ekoningana,+ mpe bato ya bikólo bakokoka te makaneli na ye.+11 Talá oyo bokoloba na bango: “Banzambe+ oyo basalaki likoló mpe mabele te, bango nde bakolongolama na mabele+ mpe na nse ya lola oyo.”12 Ye azali Mokeli ya mabele na nzela ya nguya na ye,+ Ye oyo atɛlɛmisaki mabele oyo ebotaka na nzela ya bwanya na ye,+ mpe Ye oyo atandaki likoló na nzela ya mayele na ye.+13 Soki abimisi mongongo na ye, makɛlɛlɛ ya mai ezali koyokana na likoló,+ mpe azali komatisa mbɔngi ya mai uta na ndelo ya nsuka ya mabele.+ Asalá baporte ya mai mpo na mbula,+ mpe abimisaka mopɛpɛ longwa na bandako na ye ya kobomba biloko.+14 Moto nyonso amitambwisi na bozoba mpenza kino emonani ete azangi boyebi.+ Mosali bibende nyonso akoyoka nsɔni mpo na ekeko oyo eyemami;+ mpo ekeko na ye ya ebende oyo enyangwisami ezali lokuta,+ mpe elimo ezali kati na yango te.+15 Yango ezali mpamba, mosala ya kosɛka.+ Na ntango oyo bakotyela yango likebi ekobebisama.+16 Likabo ya Yakobo+ ezali te lokola biloko wana, mpo ye azali Mosali ya eloko nyonso,+ mpe Yisraele ezali lingenda ya libula na ye.+ Yehova ya mampinga nde nkombo na ye.+17 Lɔkɔtá na mabele bisaka na yo,+ Ee yo mwasi oyo ofandi na kati ya mitungisi.+18 Mpo talá oyo Yehova alobi: “Talá na mbala oyo nazali kobwaka bato oyo bafandi na mabele ndenge babwakaka libanga na bilingongo,+ mpe nakoyokisa bango mpasi mpo báyeba.”+19 Mawa na ngai mpo na kobukana oyo nabukani!+ Mpota na ngai ekómi mpasi mingi. Mpe ngai moko nalobi: “Ya solo mpenza oyo ezali maladi na ngai, mpe nakoyikela yango mpiko.+20 Hema na ngai epunzami, mpe bansinga ya hema na ngai nyonso ekatani na biteni mibale.+ Bana na ngai babimi epai na ngai, mpe bazali lisusu te.+ Moto azali te mpo na kotanda lisusu hema na ngai to kotombola bilamba ya hema na ngai.21 Mpo babateli ya mpate bamitambwisi na bozoba mpenza,+ mpe baluki Yehova te.+ Yango wana basali makambo kozanga mayele ya kososola, mpe banyama nyonso oyo bazalaki koleisa epalangani.”+22 Yoká! Nsango! Talá eyei, mpe kotutatuta monene oyo euti na mokili ya nɔrdi,+ mpo na kokómisa bingumba ya Yuda esika oyo etikali mpamba, efandelo ya bambulú.+23 Ee Yehova, nayebi malamu ete nzela ya moto ya mabele ezali ya ye te. Ezali te likambo ya moto oyo azali kotambola ete atambwisa lokolo na ye.+24 Ee Yehova, sembolá ngai, kasi na bosembo;+ na nkanda na yo te,+ noki oboma ngai.+25 Sopelá bikólo oyo eyebi yo te+ nkɛlɛ na yo,+ mpe mabota oyo ebeleli nkombo na yo te.+ Mpo balei Yakobo.+ Ɛɛ, balei ye mpenza, bazali kaka kosilisa ye;+ mpe batiki esika na ye ya kofanda mpamba.+


text:
okoki kosomba yango na Matonge 5 Galerie Porte de Namur
Boutique Festival Musique
epayi ya Datshu Mbala
10€
BD na Lingala
Banda bamasolo ya BD ebanda na Congo, mbala ya liboso, BD cartonnée na Lingala, ezongela lokola mafuta ya luil.
Lisolo nini'ango?
Kamuke Sukali, balingani na Zaïla, djo propre. Kasi bafiti ya quartier ya BaKamuké basignalé Zaïla que Kamuke azalaka na mibali ebele. Zaïla azolinga mwasi kasi azobanga Sida. Alobi na Kamuke bakende kotalisa nzoto na lopitalo. Kamuke pe aboyi na ye te. Bakeyi.
Hé, baresultat ebima boye, mbwa aswi mbwa! Ebebeli bango, suka na lisolo. Epayi bapasta, banganga, bazwi, babola, nyonso ezoleka. Kinshas , mboka te, ata bana na ye moko, basukaka te na kokamwa Lipopo!


text:
salut à tous!!!!
Vous êtes sur le skyblog de Marc Tabu dit "le saint" ou encore "la tête de serie numéro un" de la presse musicale congolaise et pourquoi pas africaine!!!
Les interviews, c'est mon dada et ma façon de faire est originale.
A vous de découvir!!! contact marc 0032487634814
RESSSSSSSSSSPECT!
MAWA TROP, Posté le mardi 16 mars 2010 03:06
Botala ba journalistes ambulants oyo. Yo Marc Tabu mosala na yo koyenga yenga de gauche à droite, yo moko o piololaki que o signer contrat na blog ya ATALAKU, ensuite okeyi kotia desordre chez Congomikili lelo olongwe lisusu pe obendi Ingrat oyo ya KAKONDE oyo Bjone asala ye gratuitement apesa ye occasion asala ba pub ya ba DVD na ye. JOURNALISTES SANS IDEOLOGIE
CIRQUE MALEWA , Posté le mardi 09 mars 2010 05:44
MALHEUR AUX ARTISTES QUI CHANTENT
VENEZ Y NOMBREUX VOIR DES SINGERIES VOL: 2
barda, Posté le samedi 06 mars 2010 10:52
yasolo mn frere werra aza vrais misicien pas chanteur reddy amisi aloba yango femme naye akoma ma pasteur kokamuaaa un jour nzambe akosilika
emilie, Posté le jeudi 04 mars 2010 11:05
DE LA MERDE !!!
A VRAI DIRE PENZA NA ESPRIT YA BIEN, BA WERRASON WANA BAZALI NDE BA ANIMATEURS DEGUISE EN MUSICIEN !! MPO TEHNO MALEWA OYO BOZALI KOKUMISA EZALI EN REALITE PENZA NINI??
MPO EZALI NZEMBO TE ! ANIMATION YA PAMBA . NZEMBO PENZA YAKO KANGA NA ALBUM WANA,SOKI MPE TOBENGA YANGO ALBUM,EZALI TE !!! AZALI KOYA NA ZENITH KOBETA NDULE TEEEE !!! AZOYA NDE KOSALA ANIMATION PE KOBINISA BA DANSEUSES NA YE C EST TOUT !! OYO BAYEBI PENZA NDULE YA CONGO BAYEBI QUE NA ZENITH WANA NDULE EKOZALA TE EE !! ANIMATIO NA ANIMATION KAKA !!! BOTIKA NDE KO DISTRAIRE BATO NA BA FAUX PLAN WANA. BANDA BAKULUTU BALEMBA;BA VRAIS REMPLACANTS NA BANGO NAINO BAZUAMI TE EE. BA DEBROUILLARDS KAKA NDE TOZOMONAD DONC BA CONGOLAIS , MATANGA YA NDULE NA BISO ESILI NAINO TE !! TOZALI NAINO KAKA NA SERIE YA BA DEBROUILLARS !!! MAIS UN JOUR BA VRAIS HERITIERS BAKOBIMA KAKA !!


text:
ELOBELI TITRE YA EZIPELI | MPO NA NINI KOKOBA KOZALA NA BOMOI?
Mpo makambo ebongwanaka
“Tokamolami na ndenge nyonso, kasi tofinani te tii tózanga koningana; tosili mayele, kasi tozangi mwa nzela ya kobima te.”—2 BAKORINTI 4:8.
Bato balobaka ete komiboma ezali “lolenge moko ya kosilisa mpo na libela likambo moko oyo ekoki koleka na yango.” Ata soki okanisi ete ekoki kosalema te ete likambo moko oyo ezali kotungisa yo esila, to ozali komona ete okokoka te kosilisa yango—ekoki kozala kaka mpo na mwa ntango. Kutu, ekoki kokóma malamu koleka na ndenge oyo okanisaki te.—Talá etanda “Makambo ya bomoi na bango ebongwanaki.”
Ata soki likambo yango ebongwani te, ekozala malamu kobundisa yango mokolo na mokolo. Yesu alobaki boye: “Bómitungisa ata moke te mpo na mokolo oyo ekolanda, mpo mokolo oyo ekolanda ekozala na mitungisi na yango moko. Mokolo na mokolo ezali na mitungisi na yango.”—Matai 6:34.
Bongo soki likambo yango ekoki kobongwana te? Na ndakisa, kanisá ete ozali na maladi moko oyo esilaka te, libala na yo ekufi, ndeko to moninga na yo akufi.
Ata na makambo ya ndenge wana, ezali na eloko moko oyo okoki kobongola: Ndenge ya kotalela likambo yango. Koyeba ete ezali na makambo oyo okokoka te kobongola ekosalisa yo okóma kotalela makambo na ndenge ya malamu. (Masese 15:15) Ekosalisa mpe yo oluka ndenge ya koyikela yango mpiko na esika ya koluka komiboma mpo likambo yango esila. Ekosalisa yo na nini? Atako okokoka te kosilisa likambo yango, okoyeba ndenge ya kotalela yango malamumalamu.—Yobo 2:10.
KOBOSANA LIKAMBO OYO TE: Okoki te komata ngomba kaka na mbala moko; kasi mokemoke okoki kosilisa komata yango. Ezali mpe bongo mpo na mikakatano mingi oyo okutanaka na yango, ata soki mikakatano yango ekoki komonana lokola ngomba.
OYO OKOKI KOSALA LELO: Sololá na moto moko likambo yango; okoki kosolola na moninga to moto moko ya libota na yo. Moto yango akoki kosalisa yo otalela lisusu likambo yango na ndenge oyo ebongi.—Masese 11:14.


text:
Biblia na Internet | BIBLIA - LIBONGOLI YA MOKILI YA SIKA
Olingi koyoka botángi ya lisolo oyo na %%?
2 Bakonzi 8:1-29
8 Mpe Elisha alobaki boye na mwasi oyo ye azongisaki mwana na ye na bomoi:+ “Tɛlɛmá mpe kende, yo ná bato ya ndako na yo, mpe fandá mopaya na esika nyonso oyo okoki kofanda mopaya;+ mpamba te Yehova abengisi nzala,+ mpe kutu, ekoya mpenza na mokili mpe ekoumela mbula nsambo.”+2 Bongo mwasi yango atɛlɛmaki mpe asalaki ndenge moto ya Nzambe ya solo alobaki mpe akendaki,+ ye ná bato ya ndako na ye,+ mpe afandaki mopaya na mokili ya Bafilistia+ mbula nsambo.3 Mpe esalemaki boye: nsima ya mbula nsambo, mwasi yango alongwaki na mokili ya Bafilistia, azongaki mpe akendaki kobelela mokonzi+ mpo na ndako na ye mpe mpo na elanga na ye.4 Na ntango yango, mokonzi alobaki na Gehazi+ mosaleli ya moto ya Nzambe ya solo ete: “Nabondeli yo, yebisá ngai makambo minene nyonso oyo Elisha asalá.”+5 Mpe esalemaki boye: ntango azalaki koyebisa mokonzi ndenge azongisaki mokufi na bomoi,+ talá, mwasi oyo ye azongisaki mwana na ye na bomoi azali kobelela mokonzi mpo na ndako na ye mpe mpo na elanga na ye.+ Na mbala moko, Gehazi alobaki boye: “Nkolo na ngai+ mokonzi, mwasi yango ye oyo, mpe mwana na ye oyo Elisha azongisaki na bomoi ye oyo.”6 Na yango, mokonzi atunaki mwasi yango, mpe ye abɛtɛlaki ye lisolo yango.+ Na nsima, mokonzi apesaki ye kapita moko ya ndako na ye+ mpe alobaki: “Zongiselá ye biloko na ye nyonso mpe mbuma nyonso ya elanga yango banda mokolo oyo alongwaki na mokili oyo tii lelo.”+7 Mpe Elisha ayaki na Damasi;+ mpe Bene-hadade+ mokonzi ya Siri azalaki kobɛla. Na yango, bapesaki ye nsango mpe balobaki: “Moto ya Nzambe+ ya solo ayei tii awa.”8 Bongo mokonzi alobaki na Hazaele+ boye: “Zwá likabo+ na lobɔkɔ na yo mpe kende kokutana na moto ya Nzambe ya solo, mpe tuná+ Yehova na nzela na ye boye: ‘Nakobika na maladi oyo?’”9 Na yango, Hazaele akendaki kokutana na ye mpe azwaki likabo na lobɔkɔ na ye, ɛɛ, lolenge nyonso ya biloko malamu ya Damasi, oyo bakamela ntuku minei (40) ekoki kokumba, mpe ayaki kotɛlɛma liboso na ye mpe alobaki boye: “Mwana na yo,+ Bene-hadade, mokonzi ya Siri, atindi ngai epai na yo mpe alobi: ‘Nakobika na maladi oyo?’”10 Bongo Elisha alobaki na ye ete: “Kende, yebisá ye boye: ‘Okobika solo,’ kasi Yehova alakisi ngai+ ete akokufa solo.”+11 Mpe azalaki kaka kotala ye tii ayokaki nsɔni. Na nsima, moto ya Nzambe ya solo abandaki kolela.+12 Bongo Hazaele alobaki ete: “Mpo na nini nkolo na ngai azali kolela?” Na yango, ye alobaki boye: “Mpo nayebi mpenza mabe+ oyo okosala bana ya Yisraele. Okozikisa na mɔtɔ bisika na bango oyo ebatelami makasi, mpe okoboma na mopanga basoda na bango ya makasi koleka, mpe okokatakata bana na bango,+ mpe okopasola mabumu ya basi na bango oyo bazali na zemi.”+13 Na yango, Hazaele alobaki: “Mosaleli na yo, mbwa+ ya mpamba oyo, azali nani mpo asala likambo ya monene boye?” Kasi Elisha alobaki ete: “Yehova amonisi ngai ete yo okozala mokonzi ya Siri.”+14 Nsima na yango, atikaki Elisha, akei mpe ayaki epai ya nkolo na ye, nkolo na ye alobaki na ye: “Elisha alobi na yo nini?” Bongo ye alobaki ete: “Alobi na ngai: ‘Okobika solo.’”+15 Mpe esalemaki boye: na mokolo oyo elandaki, azwaki bolangiti mpe azindisaki yango na mai mpe atandaki yango na elongi na ye,+ bongo akufaki.+ Mpe Hazaele+ abandaki koyangela na esika na ye.16 Mpe na mbula ya mitano ya Yehorame+ mwana ya Ahaba mokonzi ya Yisraele, wana Yehoshafate azalaki mokonzi ya Yuda, Yehorame+ mwana ya Yehoshafate mokonzi ya Yuda akómaki mokonzi.17 Azalaki na mbula ntuku misato na mibale (32) ntango akómaki mokonzi, mpe ayangelaki mbula mwambe na Yerusaleme.+18 Mpe atambolaki na nzela ya bakonzi ya Yisraele,+ kaka ndenge bato ya ndako ya Ahaba basalaki;+ mpo mwana ya Ahaba nde akómaki mwasi na ye,+ mpe azalaki se kosala oyo ezali mabe na miso ya Yehova.19 Mpe Yehova alingaki te kobebisa Yuda+ mpo na Davidi mosaleli na ye,+ kaka ndenge alakaki ye ete akopesa ye ná bana na ye mwinda+ ntango nyonso.20 Na mikolo na ye, Edome+ batombokaki mpe balongwaki na nse ya bokonzi ya Yuda, bongo bamityelaki mokonzi.+21 Na yango, Yehorame akatisaki mpo na kokende na Zairi, ná makalo nyonso elongo na ye. Mpe esalemaki boye: atɛlɛmaki na butu mpe abomaki Baedome oyo bazingaki ye ná bakonzi ya makalo; mpe bato bakimaki na bahema na bango.22 Kasi Edome ekobaki na botomboki na yango mpe elongwá na nse ya bokonzi ya Yuda tii na mokolo ya lelo. Na ntango yango nde Libina+ ebandaki kotomboka.23 Makambo mosusu ya Yehorame ná nyonso oyo asalaki ekomami te na buku+ ya makambo ya mikolo ya bakonzi ya Yuda?24 Nsukansuka, Yehorame alalaki esika moko na bankɔkɔ na ye+ mpe akundamaki esika moko na bankɔkɔ na ye na Sité ya Davidi.+ Mpe Ahazia+ mwana na ye abandaki koyangela na esika na ye.25 Na mbula ya zomi na mibale ya Yehorame mwana ya Ahaba mokonzi ya Yisraele, Ahazia mwana ya Yehorame mokonzi ya Yuda akómaki mokonzi.+26 Ahazia azalaki na mbula ntuku mibale na mibale (22) ntango abandaki koyangela, mpe ayangelaki mbula moko na Yerusaleme.+ Mpe nkombo ya mama na ye Atalia+ mwana ya mwana ya Omiri+ mokonzi ya Yisraele.27 Mpe azalaki kotambola na nzela ya ndako ya Ahaba+ mpe azalaki se kosala oyo ezali mabe na miso ya Yehova,+ lokola ndako ya Ahaba, mpo azalaki ndeko ya bato ya ndako ya Ahaba, mpo na libala.+28 Na yango, akendaki elongo na Yehorame mwana ya Ahaba kobunda etumba na Hazaele+ mokonzi ya Siri na Ramote-gileade,+ kasi bato ya Siri babɛtaki+ Yehorame.29 Bongo mokonzi Yehorame+ azongaki na Yizireele+ mpo bábikisa ye na bampota oyo bato ya Siri bazokisaki ye na Rama, ntango abundaki na Hazaele mokonzi ya Siri. Nde Ahazia+ mwana ya Yehorame mokonzi ya Yuda akitaki kotala Yehorame mwana ya Ahaba na Yizireele, mpo azalaki kobɛla.


text:
Biblia na Internet | BIBLIA - LIBONGOLI YA MOKILI YA SIKA
Olingi koyoka botángi ya lisolo oyo na %%?
Sefania 3:1-20
3 Mawa na engumba oyo ezali kotomboka mpe komikómisa mbindo, engumba oyo enyokolaka bato!+2 Eyokaki mongongo moko te;+ endimaki disiplini te.+ Etyelaki Yehova motema te.+ Epusanaki penepene ya Nzambe na yango te.+3 Bankumu na yango na kati na yango bazalaki bankɔsi oyo ezali koganga.+ Basambisi na yango bazalaki bambwa ya zamba ya mpokwa oyo bazalaki kobuka mikuwa liboso ntɔngɔ etana.+4 Basakoli na yango bazalaki na lofundo, bazalaki bato ya bokosi.+ Banganga-nzambe na yango bakómisaki eloko ya bosantu eloko mpamba; basakanaki na mobeko.+5 Yehova azalaki moyengebene na kati na yango;+ azalaki kosala eloko moko te ya kozanga boyengebene.+ Ntɔngɔ nyonso, azalaki kopesa ekateli na ye ya lisambisi.+ Ezalaki kozanga te na kotana ya ntɔngɔ.+ Kasi moto oyo azangi boyengebene ayokaki nsɔni te.+6 “Nasilisaki bikólo; manɔ́ngi na bango ya matumu etikalaki mpamba. Napanzaki babalabala na bango, mpe moto ata moko te azalaki koleka kuna. Bingumba na bango etikalaki mpamba, mpe moto moko te azalaki kuna, mpe moto moko te afandaki kuna.+7 Nalobaki ete: ‘Ya solo, okobanga ngai; okondima disiplini’;+ mpo esika na yango ya kofanda elongolama te+—nakosɛnga yango ezongisa monɔkɔ mpo na nyonso wana.+ Ya solo basalaki mbangu mpo bábebisa misala na bango nyonso.+8 “‘Yango wana, bózela ngai,’+ yango nde liloba ya Yehova, ‘tii mokolo oyo nakotɛlɛma mpo na kozwa biloko oyo epunzami,+ mpo ekateli na ngai ya lisambisi ezali ya koyanganisa bikólo,+ mpo nasangisa makonzi esika moko, mpo na kosopela bango bikateli na ngai ya etumbu,+ nkanda na ngai nyonso ya kongala; mpamba te, mabele mobimba ekolyama na mɔtɔ ya molende na ngai.+9 Bongo na ntango yango, nakopesa bato ya bikólo monɔkɔ moko ya pɛto,+ mpo bango nyonso bábelela nkombo ya Yehova,+ mpo básalela ye na bomoko.’*+10 “Uta na etúká ya bibale ya Etiopi, baoyo bazali kobondela ngai, elingi koloba, mwana mwasi ya bato na ngai oyo bapalanganá, bakoyela ngai likabo.+11 Na mokolo yango, okoyoka nsɔni te mpo na misala na yo nyonso oyo obukaki mibeko na ngai,+ mpamba te, na ntango wana, nakolongola epai na yo bato na yo oyo bazali kosepela na lolendo;+ mpe okozala lisusu na lolendo te na ngomba na ngai mosantu.+12 Mpe nakotika epai na yo ekólo moko ya komikitisa mpe oyo ezali komitombola te,+ mpe bakokima mpenza epai ya nkombo ya Yehova.+13 Kasi bato ya Yisraele oyo bakotikala+ bakosala eloko moko te ya kozanga boyengebene,+ bakoloba lokuta te,+ mpe lolemo ya bokosi ekozala na minɔkɔ na bango te;+ mpo bakolya mpe bakomitanda mpenza,+ mpe moto ata moko te akozala mpo na kolɛngisa bango.”+14 Ee mwana mwasi ya Siona, gangá na esengo! Ee Yisraele, belelá na nsai!+ Ee mwana mwasi ya Yerusaleme,+ sepelá mpe zalá na esengo na motema mobimba!15 Yehova alongoleli yo bikateli ya lisambisi.+ Alekisi monguna na yo na nzela mosusu.+ Mokonzi ya Yisraele, Yehova, azali epai na yo+. Okobanga lisusu likama te.+16 Na mokolo yango, bakoloba na Yerusaleme boye: “Ee Siona, kobanga te.+ Mabɔkɔ na yo elɛmba te.+17 Yehova Nzambe na yo azali epai na yo. Lokola azali Moto ya nguya, akobikisa.+ Akosepela na yo mpe akozala na esengo.+ Akofanda nyɛɛ na kati ya bolingo na ye. Akosepela na yo mpe akoganga na esengo.18 “Nakoyanganisa mpenza+ baoyo batondi na mawa+ mpo bazalaki te na eleko ya fɛti na yo; bazalaki epai na yo te, mpamba te bazalaki komema nsɔni mpo na ye.+19 Talá, nazali kotɛmɛla baoyo nyonso bazali komonisa yo mpasi, na ntango wana;+ mpe nakobikisa ye oyo azali kotɛnguma,+ mpe nakoyanganisa ye oyo apalanganá.+ Mpe nakotya bango bázala lisanzoli mpe bázwa nkombo na mokili mobimba epai bayokisaki bango nsɔni.20 Na ntango yango, nakokɔtisa bino, ɛɛ, na ntango nakoyanganisa bino. Mpo nakosala ete bózwa nkombo mpe lisanzoli na kati ya bato ya bikólo nyonso ya mabele, ntango nakozongisa na miso na bino mpenza bato na bino oyo bakangamaki,” Yehova alobi bongo.+